Tomy :
Tü est eir mi’amur (tilla da bütschins o fa charin, ev. morda aint
ill’uraglia) e meis anguel, tü fast gnir tuot nervus, tü’m fast gnir tuot oter…
Cecilia : (as dosta) schmetta. Tü sast ch’eu nun ha jent quai schi sun oters
quia preschaint, uschè public….
Tomy :
Che voul quai dir uschè public ? I nun es ingün d’intuorn….. no eschan
be sulets sün quist muond, ingün’orma d’intuorn.
Cecilia:
E noss amis, nu sun quai nüglia?
Tomy :
(voul trar a Cecilia pro sai) Che amis ? Vezzast tü forsa quia noss
amis ? eu vez be a tai, eu n’ha be ögls per tai …. Tü meis anguel da bellezza.
Voust gnir cun mai ün tockin a spass ?
Cecilia : (til stumpla inavo) schmetta Tomy ! (sta sü e va pro Saskia, Reto e
Tanja. Tomy resta inavo ed es spermalà)
Saskia:
Che esa cun teis eroe, ha’l noscha glüna?
Cecilia:
na, na tuot in uorden
Tatjana: I’m para ch’el saja ün pa spermalà, vaivat gnü vossa prüma crisa
d’amur?
Cecilia:
quai vessast jent, che?
Tatjana : forsa
Cecilia : lasche be tias griflas da Tomy, uschigliö at sgrafla oura ils ögls, quai at
imprometta..
Tatjana : (ria) nossa Cecilia dvainta üna vaira furia
Saskia :
quai nu’m dà da buonder, sco cha tü fixast tuotta pezza a Tomy
Tatjana: eu nun ha dabsögn, eu pudess avair, vi da mincha daint duos !!
Cecilia : il plü jent a listess mumaint
Tatjana : ün bel impissamaint …  mo trais o quatter füssan amo meglder
Cecilia : tü est ..
Reto :
nö t’agitar, Cecilia


Cecilia : eu nu m’agit..
Reto :
meis frarin nun es adüna uschè ün simpel, e craja a mai, quai n’haja
pudü constatar daplü d’ üna jada. Be nö far massa pissers, quai passa pro el
amo tuot svelt, lura es tuot darcheu bun.
Cecilia : sperain
Reto :
Sast,  i ha dürà magara lönch fin cha Tomy ha dat pro ch’el s’ha
inamurà. Quai nun es statt per el uschè simpel.
Cecilia : eu sa ?
Reto :
na pervi da tai
Cecilia : perche lura ?
Reto :
no ans vain gürà cha no das-chan avair amicizchas cun duonnas mo
na ans inamurar..
Saskia :
che plufraria
Cecilia : quist nu manajast sincer ?
Tatjana : tipic hom…
Reto :
Vo vaivat radschun, absolutamaing. No vain gürà causa cha no d’eiran
persvas cha ün’amur ruina mincha amicizcha tanter dad homens.
Tatjana : Mo lura pudain eir nus pretender cha mincha hom ruina ün’amicizcha
tanter da duonnas….
Reto :
quai es tuot alch oter, nüglia da congualar…
Tatjana : e perche nüglia ?
Reto :
perche ? plufra dumonda …. Quai es sco chi’s congualess di e not o
glüna e sulai, o paira e maila, homens e duonnas funcziunan simplamaing oter…
Tatjana : be nu cumanzar cun Adam ed Eva uschigliö cumainza amo a dar
sbrajs..
Reto :
ün’amicizcha tanter dad homens es plü ferma co quai cha las
duonnas as pon imaginar. Amis sun sco la rascha fin a la fin.

L-WIL 1-6_A mezdi - tuot es stat a fin_(vl) y


Saskia :
duonnas sun eir bunas da star insembel
Reto:
hai, impustüt cur chi van insembel sün tualetta
Cecilia : quist discuors am va cunter il pail. (sta sü e va vers Tomy,
ponderescha sch’ella dess sezzer giò per el, va però pro Leonie e Raymond)
Reto :
tipica duonna, subit ch’elllas nu sun bunas da dar üna resposta,
laschna ils homens da la vart (in imbarraz) ( va pro Tomy, baivan insembel  üna
biera, Saskia e Tatjana scuttan)
Leonie : che esa ?
Cecila :
nüglia, nüglia.
Leonie : hai, quai as vezza
Raymond : sch’ inchün respuonda a la dumonda « che esa ? » cun « nüglia,
nüglia  » lura poust esser sgürischem cha alch nu tuorna. Quai es uschè sgür sco
l’amen in baselgia.
Leonie : Daspö cura discuorrast tü da cretta ?
Raymond : Quai nun ha da chefar nüglia cun cretta, quai es ün möd da dir…
Leonie:
ün möd da dir?
Raymond: hai, e „che esa?“ es la seguonda stüpida dumonda
Cecilia:
e che es la plü plufra dumonda?
Raymond : Quai es clerischem, « co vaja cun tai » ? o vaivat vo fingià dudi üna
resposta sincera a quista dumonda ? Quai nun es gnanca pussibel. Sch’eu di chi
ia bain cun mai, lura nu’m craja ningün. Sch’eu disch chi nun ia  uschè bain, haja
nom chi’s plondscha tuottadi. In realtà nu’s interessa ingün’orma co chi va cun
tai.
Leonie : be na cumanzar a filosofar…
Cecilia : poss’eu dumandar alch a vo ? Eschat vo ün pêrin o buns amis?
Leonie:
no eschan…


Raymond: ..buns amis natüralmaing, che pensast tü vairamaing da mai ….. ha
da no?
Cecilia:
(as volva cunter il public tuot tschels aint il freeze)

Per quant plufra ha’l vairamaing vuglü vender quella jada. Già daspö
lönch d’eira cler   cha quels duos sun ün pêrin. Quai vezzaiva dafatta ün orb.
Mo i d’eira eir cler cha Raymond nu pudaiva dar pro, causa amicizchas tanter
dad homens e güramaint, tuot be chaschöl… .  Our da che motivs vess ün’amur
da ruinar ün’amicizcha tanter dad homens o duonnas ? Tomy d’eira in quist cas
plü avert co Raymond. El d’eira adüna sincer invers tschels a reguard
noss’amur, minchatant è’l bod ün pa massa sincer, sco avant pro’l flüm. Mo eu
til amaiva sco nüglia oter sün quist muond, minchadi, minch’ura, mincha
minuta sainz’el am gniva avant sco ün’eternità. Già davo pacs minuts cha no
ans separaivan ün da tschel am mancaiva’l fingià. Eu craj, na eu sun sgüra,
uschè ün’amur resainta l’uman be üna jada. (ün cuort Blackout / tuots cun
excepziun da Tomy e Cecilia giò dal palc. La scena resta id es not e glüna plaina.
Tuots duos strusch cun üna cuverta da lana, la büschmainta sper els, melodia
peder Gyves)
Cecilia : Ah, Tomy, tü est ün bun hom uschè amuraivel e plain paschiun.
Tomy :
Tü est mia raïna. Eu sun adüna qua per tai.
Cecilia : Cun tai sun eu fich furtünada, sast tü quai ?
Tomy :
Eu sun eir fich furtünà cun tai.
Cecilia : Guarda là – üna staila chi crouda.
Tomy :
ingio ?
Cecilia : Guarda là (muossa) Tü poust giavüschar alch. Svelt avant ch’ella
svanischa.
Tomy :
Eu nu craj vi da talas robas.
Cecilia : (svelt) lura giavüsch’eu alch (posina) Sast che ch’eu am giavüschess ?
Tomy :
dess eu ingiavinar che ?
Cecilia : scha tü voust.


Tomy :
okay, eu stögl ponderar. Tü est dimena romantica e sentimentala,
che as giavüscha üna duonna sco tü per ella ed il partenari ? Quist nun es dal
tuot simpel, eu n’ha da far attenziun, da nu dir alch, ch’eu minrücless plü tard…
Cecilia : Tomy, quist nun es uossa alch uschè greiv, vè di uossa..
Tomy :
Bun, eu craj cha tü hajast giavüschà alch in connex cun noss’amur. Tü
giavüschast amur eterna, e cha no restan da buna sandà per cha no possan
perchürar lura noss abiadis.
Cecilia : (ria) avant ils abiadis vegnan lura amo noss agens uffants.
Tomy :
quai po gnir plü svelt co chi’s pensa. Laina güsta cumanzar (da
bütschins)
Cecilia : (stumpla davent charin) Minchatant est amo sco ün uffantin. Chi
disch ch’eu less üna jada uffants ?
Tomy :
(tuot surprais) mo, mincha duonna giavüscha tantüna uffants, nun es
quai cha mincha duonna ha il desideri da dvantar mamma, quai es bain aint illa
natüra da la duonna.
Cecilia : oh, Tomy tü nu sast bler sur da la psica d’üna duonna.
Tomy :
Quai ha eir dechantà  Mani Matter aint in üna da sias chanzuns.
Cecilia : hai, tü hast radschun… ma per quietar tia conscienza, at possa dir
ch’eu vess propcha jent uffants.
Tomy :
vezzast, eu n’ha savü (pitschna posa)
Cecilia : il plü gugent vessa cun tai uffants, e be cun tai…
Tomy :
hai…mo, i nu fa però uschè prescha
Cecilia : ha, vezzast cur chi va per la liongia tirast aint la cua ( ria )
Tomy :
poust laschar meis meglder toc p.pl. our da la discussiun (müda
tema) Las quantas esa vairamaing?
Cecilia : tipic hom, cur chi cumainza a gnir chod suot il chül vain müdà subit il
tema. Mo quai sun eir eu buna da far. Che laina far in dumengia?
Tomy :
(posina d’imbarraz) eu nu sa.


Cecilia : hast vöglia da far üna spassegiada ?
Tomy :
hm..
Cecilia : perche nu disch nöa?
Tomy :
ma sast …. eu laiva ir vairamaing far ün viadi cul töf (posa) …. uossa
nu disch però tü nüglia.
Cecilia : tü sast che ch’eu pens da quist ir cul töf
Tomy :
Eu n’ha adüna dit a tai, e quai da prüma innan, cha quai es meis
hobby…
Cecilia : quai tuorna, ma ….
Tomy :
Ed eu nu schmetterà mai dad ir cul töf
Cecilia : mo quai es uschè privlus, i’s doda adüna darcheu da greivs accidaints
Tomy> : a mai nun es capità amo nüglia. Eu sun adüna precaut e tü nu stoust
far pissers.
Cecilia : Eu am fetsch però pissers. Eu nu savess che ch’eu fess … quai nu
survivess eu..
Tomy :
Uossa nu dramatisar tuot la discussiun , i va adüna in alch maniera
inavant
Cecilia : Tomy, che dist quia ?
Tomy :
s-chüsa (posina), mo vè üna jada pro mai davo sü sül töff. Cur cha no
giain cun 200 kmh, quai at plascha sgüra…
Cecilia : (spaventada) uschè svelt nu post tü gnanca ir cul töff
Tomy :
( ria ) pudair e far…. sun duos differentas robas. Fa il bain da mai avair
temma, i nu capitarà nüglia cun mai.
Cecilia : impromettast ?
Tomy :
mo cler,….. meis anguel. (Bütsch / musica Peder Gyves/ i vain planet
s-chür, i’s doda a partir ün töf / Blackout / posa )


tenda  / posa

2. act

(riva la tenda, s-chür sül palc üna maisina e 3 sopchas, melodia – vain
cler be planet plü dascus)
Marta :
Il motiv ch’eu n’ha clomà a vo, es Cecilia. Quai voul dir, vairamaing as
tratta da Tomy, o na… da tuots duos
Tanja :
perche, nun es alch al uorden cun Tomy ?
Marta :
Tomy e Cecilia sun uossa fingià bod ¾ on insembel ed al
cumanzamaint d’eira ella eir sco aint il 7.avel tschel
Saskia :
mo, quai è’la amo adüna
Marta :
schi e na
Saskia :
che voul Ella dir a no ?
Marta :
Tomy va, sco cha no tuots savain, cun ün töf grond ed a Cecilia nu
plascha quai gnanca zich
Saskia :
hai, quai savaina eir.
Tatjana : quai quinta ella mincha jada cha no ans vezzain
Saskia :
na güsta mincha jada
Tatjana : mo bod
Marta :
Ella ha simplamaing temma chi pudess capitar alch cun el.
Saskia :
es eir inclegiantaivel


Marta :
Ils ultims dis haja dat, causa quist töf, üna gronda zuffa tanter els
duos.
Tatjana : mo quai es bod ura chi viagia üna jada ün pa alch in quista relaziun.
Fin uossa d’eira insomma tuot massa armonic, alch uschea nu po funcziunar a
lunga vista.
Saskia :
quai sast güsta tü, tias relaziuns cun homens nu düran mai plü lönch
co üna not…
Marta :
Cecilia ha fat uossa però ün grond sbagl. (posina) ella ha dit a Tomy, il
töf o nossa relaziun.
Saskia :
(tuot schmorta) o na…
Marta :
o schi…
Tatjana : Cecilia ha radschun, i dà amo oters homens sün quist muond
Marta :
Tomy, natüralmaing es el spermalà, eu n’ha provà da discuorrer , mo
el nu dà loc. Per el esa definitiv o ch’ella accepta ch’el va cul töf, otramaing as
dess’la separar dad el.
Saskia :
Eu nun incleg tuot quist teater. Quists duos sun tantüna amo adüna
inamurats sco Romeo e Giulia.
Marta :
hai, cler, mo eu craj cha tuots duos nu voulan ceder. Cecilia disch cha
per Tomy es il töf plü important sco lur relaziun e craja cha Tomy nu vöglia
incleger sia situaziun, quai chi nu tuorna. Mo eu incleg eir a Cecilia.
Saskia :
Voul quai dir cha no giovain uossa dad intermediaturas in quista
chosa ?
Marta :
Ingün’idea, mo in alch maniera esa bain da güdar a Cecilia. Ella es per
la prüma jada uschè dret inamurada e …… eu craj ch’ella vain (cumainzan be a
discutar alch)
Cecilia : ( tuot surpraisa) hei, vaina fat giò da’ns inscuntrar  ?
Saskia :
(respuonda subit) schi, o hast tü forsa invlidà quai ?
Cecilia : äh…… hai. Quist nun inclegia, normalmaing port eu aint tuot meis
termins ….(piglia oura il handy e controlla)  …. stran ?


Tatjana : quai es bain liongia. No eschan quia, tü est quia. Che pigliaina a man
uossa? Disco o Palantschin.
Cecilia : ingün boc pel mumaint (sezza giò)
Marta :
Eu port güsta ün cafè ferm, quai at fa uossa bain.
Saskia :
tü faivast eir già üna megldra apparentscha, che esa cun tai ?
Cecilia : nöglia, tuot in uorden…
Saskia :
Quai as vezza subit, voust güsta cumanzar la Polonesa ? (pitschna
posa) quinta, hast gnü da chedir cun Tomy ?
Cecilia : Tomy ….. chi es Tomy ?
Tatjana : uossa at hast tradida…
Cecilia : (impulsiv) che savaivat vo ? Crajaivat vo cha quai es ün bel
sentimaint, cur cha teis « char marus » es mincha minuta ch’el ha peida sün
quist banadi töf !!
Saskia :
Uossa na exagerar uschè, quai nu tuorna ch’el es « adüna » sül töf. Vo
faivat bler oter insembel
Cecilia : gnanca vaira !
Marta :
(vegn aint) il cafè, quist farà bain
Cecilia : ün tè per quietar fess uossa güsta tant bain. Il meglder cun aint tössi,
quai fess almain effet.
Marta :
eu vegn (va oura)
Tatjana : prouva dad incleger a Tomy, el nu po dar sü
Cecilia : e chi ha incletta per mai ? ingün’orma !
Saskia :
quai nun es vaira, no eschan gnüdas bel ed aposta per güdar a tai.
Cecilia : aha, n’ha bain pensà cha quia esa alch suot la tschendra, sgürischem
cha mia mamma ha miss in trais-cha tuot quist per cha vo am possat cuffortar e
manar darcheu sün la dretta via o….che sa eu… scha quai es propcha il cas, lura
fat e svanit mo subit, là es la porta.


Saskia :
uossa nu stoust spichar oura in tala maniera, perche quai nun est tü.
Cecilia : (crida) Che dessa be tour a man ?
Saskia :
(metta il bratsch intuorn Cecilia) tü nu poust scumandar a Tomy dad
ir cul töf, quai nu va. Quai es sia gronda paschiun, tü hast tantüna eir teis
hobbis.
Tatjana : quai tuorna, be d’incuort eschna stattas a giovar a minigolf.
Cecilia : super (as deliberescha dal man da Saskia), ma eu craj cha giovar a
minigolf es ün pa main privlus co ir cul töf…. o am sbaglia ?
Tatjana : Scha tü hast radschun, hast radschun…
Saskia :
in mincha cas stoust tü discuorrer cun Tomy ed at s-chüsar pro el.
Cecilia : S-chüsar ? Eu ? perche am vess eu da s-chüsar?
Saskia :
Na dumandar , quai as fa simplamaing uschè. At s-chüsa simplamaing
e tü vezzast chi vain tuot bun. Id es important aint illa vita chi’s sapcha
pardunar.
Cecilia : E perche as sto adüna s-chüsar la duonna pro l’hom e na viceversa ?
Tatjana : Hai, da quel avis sun eir eu.
Saskia :
Nun est buna uossa tantüna da laschar dvart per üna jada teis
principis e da discuorrer cun Tomy avant chi ris-cha dad ir a fin cun voss’amur ?
Cecilia : (guarda a Tatjana e Saskia aint, müdar adüna ögliada, posa) hai, vo
vaivat radschun. (blackout / melodia Peder Gyves, scena bar palantschin, Reto e
Raymond baivan biera / musica da la parada da hits / Tomy baiva ün wisky )
Reto :
i vain bod il mais mai … i passarà eir quai…
Raymond : a mincha december …. segua il mais schner.

Tomy :
(ün pa stuorn) vo eschat propcha duos tamberls. nun es quai pussibel
cha vo tgnaivat be ün mumaint vos picals, eu vögl nempe tadlar musica..
Reto :
o, nos Tristan es grit, el nu voul verer a la vardà aint ils ögls


Raymond : tü stuvessast vairamaing savair meis ami, cha la vita es
düra….sainza confitüra, e quai na be daspö hoz
Tomy :
am laschai tantüna in pos. Servi amo ün Whisky, dubel …. ma ün pa
subito !!
Reto :
(serius) Na Tomy, tü hast gnü via avuonda.
Tomy :
tü m’hast üna bella idea. Eu pudess baiver liters da Whisky ch’eu nu
füss amo adüna na uschè stuorn sco vo duos insembel.
Reto :
hai, hai quinta tü be, ma uossa esa fini cun baiver. Crajast tü ch’eu
stetta quia a verer co cha meis frar as bütta aint in la miseria, cun baiver ? Quai
nun es la soluziun. Quai at duna per scrit.
Tomy :
che dess eu be tour a man ? Eu am a Cecilia eu nu less barattar
quist’amur cun nöglia oter sün quist muond. Che ch’eu nun incleg es, ch’ella es
uschè fervent cunter quist ir cul töff.
Raymond : eu …. at less dar ün bun cussagl, meis ami …
Tomy :
e quai füss ?
Raymond : tü stoust discuorrer cun Cecilia e at s-chüsar pro ella
Tomy :
s-chüsar?  eu?  pro ella?  perche?
Raymond : Na dumandar uschè zoh. Quai fa ün hom simplamaing. At s-chüsa
e tü vezzarast tuot vain bun. Illa vita decida bler, schi’s es bun da pardunar.
Tomy :
perche ….. sto vairamaing adüna dumandar l’hom s-chüsa pro la
duonna …. e na viceversa?
Raymond : saglia tantüna sur tia sumbriva e discuorra cun ella avant co chi
saja s massa tard.
Tomy :
(guarda per Raymond e Reto, posa) hai, vo vaivat radschun
(Blackout/Melodia Peder Gyves, id es nadal , Martha, Max e Silvia sun sül palc)
Martha : (paquetta oura il regal) chi sa che chi sarà aint in quist regal ?
Max :
ingiavina che chi sarà aint


Silvia :
Max, uossa na far il cuc, duonna Wenger nun es plü ingün uffant chi
ha dad ingiavinar che ma be chi sarà aint !
Max :
puchà, quai füss stat amo interessant
Martha : perche na, eu prouv üna jada dad ingiavinar (tocca il paquet). Quai
pudess esser üna chandaila
Max :
na, mo ingiavina amo üna jada
Silvia :
basta, uossa esa fini cun quist göin, i vain paquettà oura il regal.
Martha : (dà üna risadina e paquetta oura il regal / ün anguel da porcellana),
oh, quist es bellin
Max :
no vain pensà, ün anguel as douvra adüna aint illa vita.
Martha : quai tuorna propcha
Silvia :
eu n’ha l’impreschiun cha alch tilla tainta
Martha : na, na quai para be
Max :
Eu n’ha eir l’impreschiun sco mia duonna. Hoz es Nadal, ün di
d’allegria e nö da tristezza
Silvia :
(tegna il man da Marta) as fa Ella forsa pisser per Sia figlia Cecilia
Marta :
eu nu sa neir brich. Eu n’ha simplamaing temma chi capita alch, ün
presentimaint chi’d es aint in meis cheu. Forsa nu sun eu dal tuot normala
Silvia :
na, Seis pissers e temmas sto Ella tour serius. Che craja Ella, che chi
pudess capitar?
Marta :
tuot il pussibel, üna greiva malatia, perder il cour, ün’accidaint da
trafic. Vairamaing nu stess eu far ingüns pissers, eu n’ha tuot quai ch’eu douvr,
privat, sül manster ed eir la sandà. E Cecilia es cun Tomy usche furtünada sco
amo mai fin uossa, cler …. els han gnü d’instà üna jada üna crisa pervi dal hobi
dal töf, ma quai es già darcheu tuot in uorden. Vairamaing es tuot in uorden,
…. ma üna vusch aint in mai disch alch oter.
Cecilia : (vegn aint quist mumaint tgnond a Tomy) Chau insembel
Tomy :
allegrias


Max :
(sta in pe) Lura nu laina disturbar inavant quista festina da famiglia,
ve Silvia, giain a verer scha l’anguelin es eir gnü pro no.
Tomy :
Eu craj da bain, eu til n’ha güsta bis a svolar speravia. (tuots dan üna
risadina)
Silvia :
(cun Tomy) El e Seis stucs !
Marta :
eu accumpogn a vo fin sün porta (Marta, Silvia e Max van)
Tomy :
Bel esa pro vo, uschè festiv
Cecilia : güsta dret pel di special dad hoz. (dà ün bütsch)
Marta :
so, vo duos, hoz eschat tuot furtünats ed allegers
Cecilia : quai chi nu’s po pretender hoz da tai. che esa ?
Marta :
na cumanzar eir amo tü, als vaschins il Schneebergers han già
dumandà perche ch’eu saja uschè melanconica
Cecilia : vezzast, bun chi’s ha vaschins chi badan tschertas chosas, eir scha
minchatant sana eir avuonda
Marta :
che poss eu offrir a vo duos ? ün aperitiv o ün cafè?
Cecilia : sezza tü giò üna jada, mamma, eu pisser per quai (va oura)
Marta :
lura saraja da far per cumond (spordscha a Tomy üna sopcha) per tai
(as sezza giò)
Tomy :
grazcha (as sezza eir giò)
Marta :
e….. vaivat gnü amo blera lavur avant festas?
Tomy :
vairamaing bain, in qualche maniera voul tuot finir las lavurs avant
Nadal
Marta :
eu sà che cha tü manajast. Vairamaing füss il temp d’Advent ün temp
da quietezza, …. meditativ, mo i’m para bod minch’on plü hectic (posa)
plücofacil es quai simplamaing il temp dad hoz
Cecilia : (vain aint cun ün prosecco e trais magöls) ün’aperitiv a Nadal ad
ingün nu farà mal.


Marta :
che, est uossa amo filosofa
Cecilia : quai sa far Tomy, plü bain sco eu, el ha scrit bleras poesias.
Marta :
a schi quist es uossa üna surpraisa
Cecilia : Tomy, nu voust leger üna da tias poesias
Tomy :
na.
Cecilia : tü nun at stoust schenar
Marta :
i’m fess propcha plaschair da dudir üna poesia da tai
Tomy :
(sta sü) hmm, eu nu sa che poesias chi (stübgia) füss adattada güsta
uossa (sbusiada)

eu dod a l’aual a schuschurar

ils utschels a lur chanzuns chantinar

ils raz dal sulai sün nossa pel

ün sentimaint chod, che bel

cun tai less eu mia vita passantar

e tuot mi’amur at dar

las stailas glüschan al firmamaint

uossa meis cour es cuntaint

(posa)
Cecilia : fich bel (dà üna branclada ed ün bütsch)
Tomy :
quai dist be per nun am spermalar
Cecilia : quai nun es vaira
Marta :
a mai ha plaschü la poesia fich bain (sta sü) gratulesch Tomy
Tomy :
grazcha. Eu n’ha scrit quista poesia pro l’aual davo cha no vaivan gnü
nos prüm date


Cecilia : oh Tomy (da ün bütsch) e uossa laschans far viva (da a Tomy e Marta
ün magöl prosecco) Viva
Marta :
che esa cun tai (sü per Cecilia), hoz est tuot misteriusa
Cecilia : (sü per la mamma) chi sa, forsa hast radschun ?
Marta :
uossa quinta tantüna, che novitats chi dà
Cecilia : nu voust sezzer giò mamma ?
Marta :
esa uschè mal ?
Cecilia : a l’incuntrari mamma, id es seguaint … Tomy ed eu vain l’intenziun da
maridar..
Marta :
bel (sezza giò)
Cecilia : (dà ün bütsch a Tomy / blackout / melodia / fabrichar intuorn il palc,
ün di d’inviern aint illa stüva da Cecilia, tuots duos stan giò per cuotscha. Tomy
scriva alch sün ün block) Che scrivast vairamaing?
Tomy :
surpraisa
Cecilia : (voul strar il block our da man) uossa nö far il curius, muossa !
Tomy :
tü est sco ün kindel
Cecilia : perche ?
Tomy :
Kindels nu sun neir na buns da spettar, schi dà üna surpraisa. Il plü
jent paquettessna oura il regal avant ch`el saja paquettà aint.
Cecilia : (prouva cullas bunas, bod ün pa flirtond) Quai es tuot alch oter, tü
nun hast ün paquettin, dimpersè be ün fögl. Eu laiva be savair che cha tü
scrivast uschè misterius. Hast forsa alch da zoppantar?
Tomy :
sgüra nüglia, spetta tantüna fin ch’eu n’ha scrit a fin
Cecilia : (sta sü e va pro la fanestra) i naiva darcheu…
Tomy :
eu sa sco chi han dit aint il radio haja dat daspö il 1959 na plü tanta
naiv. E lura as doda mincha tant temp darcheu cha’l clima mundial vain plü
chod, che nardats. Plüchöntsch chi vain darcheu il temp da glatsch.


Cecilia : Sgüra nüglia, quai disch be perche cha tü hast adüna fraid
Tomy :
nardats, eu nu resaint fraid, id es nempe uschè. Causa ch’eu d’eira in
mia prüma vita avant quista ün innuit, perquai n’haja  bler plü jent uossa il
chod.
Cecilia : hast uossa giò ün chantun ?
Tomy :
fini
Cecilia : (sezza pro el) possa verer
Tomy :
be scha tü nu riast
Cecilia : Eu nun ha amo mai ris sur da tai. (Tomy da il fögl, ella legia) üna
poesia ?
Tomy :
na propa…
Cecilia : che esa lura ?
Tomy :
guarda bain, il toc ha ün refrain. Id es üna chanzun
Cecilia : üna chanzun, tü hast scrit üna chanzun, ma tü nu sast gnanca
chantar.
Tomy :
cur cha no giain in baselgia dist ch’eu chanta bain
Cecilia : hai, eu sa (legia) quist es üna chanzun d’amur
Tomy :
per tia, quista chanzun n’haja scrit per tai
Cecilia : meis char, (brancla, e da bütschs, ha bod las larmas aint ils ögls dal
dalet) Amo mai nun haja tschüf ün regal uschè bel. Eu t’am da tuot cour..
Tomy :
Eir eu at n’ha gugent. Minchadi sainza tai es ün di pers
Cecilia : (davo ün pezzina lascha ella ir a Tomy e ca pro la fanestra e da ün
suspür) char ?
Tomy :
schi ?
Cecilia : (deprimi) id es …. fingià bod prümavaira
Tomy :
schi nu vess da rivar amo il nouv temp da glatsch


Cecilia : ma na far stucs
Tomy :
eu nu fetsch stucs, eir Peter Maffay ha dechantà il nouv temp da
glatsch
Cecilia : eu sa, schi vain uossa la prümavaira….dimena eu n’ha pensà
(tschercha il pled adatta) causa ch’eu at n’ha gugent … nu vögl eu chi pudess
succeder alch … eu n’ha simplamaing temma scha tü…
Tomy :
(interrumpa a Cecilia) cur ch’eu sun in viadi cun meis töf
Cecilia : precis (guarda amo adüna our da fanestra.posa)
Tomy :
(sta sü, da üna branclada davo aint e da ün bütsch sül culöz) Cecilia,
meis anguel, eir eu less discuorrer cun tai sur da quista chosa
Cecilia : ma nö cha tü inclegiast suotsura, eu nu less mai scumandar dad ir cul
töf a tai, ma…
Tomy :
a mai nu capita dal sgüra nöglia, nos destin es cha no toccain
insembel. (posa) Eu vegn be amo quista stà, e davo esa a fin cul töf.
Cecilia : sgüra ?
Tomy :
eu impromet
Cecilia : (as volva pro el, e crida dal plaschair) Tomy, eu sun fich furtünada
(Tomy tilla piglia aint in seis bratsch, melodia valser del bosco, di da prümavaira
pro l’aualin aint il god, lö dal prüm date. Cecilia sezza sün bankin e spetta a
Tomy. Ella guarda adüna darcheu sün l’ura, dvainta vi e plü nervusa davo ün
mumaint piglia ella il telefonin e dà aint ün nomer) Piglia giò tantüna il telefonin
(sta sü) Oh, Tomy, ingio est tü…. (chamina intuorn e scriva ün sms) fa il bain e
scriva inavo (prova darcheu da telefonar) nöglia ! (Cuort freeze, lura vers il
public) in quist mumaint esa stat tuot cler per mai. Tuot in üna jada m’es gnü
consciaint, ch’eu nu vezzarà mai plü a meis Tomy. Eu d’eira sco paralisada, eu
nu savaiva plü che tour a man. In d’üna jada n’haja vis co ch’el es stais sün
l’autostrada e sto murir. (Freeze / ella va giò dal palc / tuot la scena po dürar ün
pa cha la glieud bada cha Cecilia ha spettà lönch a Tomy/blackout, müdar palc,
musica valser del bosco, nouva scena a chasa pro Cecilia e Marta, Max e Silvia,
Cecilia cuorra aint)


Marta :
Cecilia ? Che esa be ma success?
Cecilia : alch esa capità, sgürischem cha alch esa capità
Marta :
(tegna a Cecilia) che esa capità, schi quieta’t tantüna, esa alch cun
Tomy ?
Cecilia : schi ….. na…… eu nu sa. No ans laivan chattar hoz davomezdi pro’l
aualin a l’ur dal god…. mo el nun es gnü
Max :
forsa ha’l gnü amo alch impegn ?
Cecilia : Tomy es fidà, sch’el disch ch’el vegna, lura vala quai, eu n’ha eir provà
sgüra 10 jada da til telefonar, ma nüglia e tuot meis SMS sainza resposta…
Marta :
mo figlia, forsa daja ün motiv fich simpel per tuot quist.
Silvia :
hai, chi sa, l‘ultim es ruot il telefonin
Max :
o ch’el til ha pers
Cecilia : (tuot isteric) na ….. el es mort, eu bad …. (plü debel) el es mort…
Marta :
sezza giò (fa sezzer tanter Max e Silvia chi tilla cuffortan, Marta dà
alch dabaiver) baiva, quai at farà bain.
Cecilia : (baiva, laschar crodar il cheu sülla bratscha) Tuot es a fin…
Marta :
(piglia il telefon e telefona) Chau Saskia. Quia es la mamma da Cecilia.
Pudessast gnir subit ? Eu craj chi’d es capità alch tremend (blackout / musica
valser del bosco / Saskia e Tatjana sezzan pro Cecilia e tilla cuffortan. Max e
Silvia sezzan ün pa da la vart. Marta sta in pè cul telefon in man)
Saskia :
voust provar amo üna jada da telefonar ?
Cecilia : quai nun ha ingün scopo
Tatjana :  (cun Marta) ha’la pudü chattar oura alch, duonna Wenger ?
Marta :
na, eu n’ha telefonà in tuot ils ospidals da la regiun, mo n’inglur nun
es ün Tomy Hofer.
Tatjana : e Reto, nu sa el nüglia da nouv ?


Cecilia : Eu n’ha provà da telefonar a Reto, ed eir a Raymond ed a Leonie
plüssas jadas, mo ingün nu dà resposta. (Freeze /( Musica valser del bosco,
laschar la musica ün pezza/ sclingia vi da la porta chasa, Marta riva, Reto,
Raymond e Leonie vegnan aint, cridan, disperats. Cecilia sta sü sco aint illa sön)
Che esa cun Tomy, che esa capità ?
Reto :
(va pro Cecilia segui da Raymond e Leonie) Cecilia (tilla piglia aint il
bratsch) i’m displascha, im displascha fich…
Cecilia : (amo adüna sco aint in trance) Che esa success ?
Raymond : (discuorra per Reto chi be crida) Ün accidaint cul töf süll’autostrada
….. (be da bassin) el es stat…subit mort.
Cecilia : Na !! (planet Blackout i  va la chanzun valser del bosco , tuot las
culissas davent, Cecilia va  vers l’ur dal palc, aint illa mità disch ella be per sai)
che sen ha tuot quist, … eu nun inclegiarà mai. (Intant cha Cecilia va a l’ur dal
palc, vain fat glüm be mez ferm evtl. a l’ur Tomy vain planet eir a l’ur dal palc
mo da tschella vart, discuorra sco in trance.) eu n’ha adüna darcheu dit cha
quai saja privlus, mo tü nu’m hast vuglü tadlar.
Tomy :
Quel cun seis auto sportiv ha vuglü provochar, lura n’haja dit
dapermai, quai cha tü sast, quai saj’eir eu.
Cecilia : perche güsta üna dumengia ?
Tomy :
perche chi’d es capità, nu saja. Tuot in üna jada n’haja pers la
controlla sur dal töf. Id es i tuot uschè svelt. In ün batterdögl es passada tuot
mia vita sper mai via e l’unic ch’eu n’ha pensà es stat ….. Cecilia, Cecilia …
Cecilia : Da viver sainza tai es impussibel
Tomy :
E per quai est quia pro mai …
Cecilia : Eu nu tgnaiva plü oura, inclegiast ?
Tomy :
Cecilia
Cecilia : Tomy
(musica adagio fin, cumanzamaint nozzas sü Tschlin  adüna plü debel)
tenda


1
L-WILL 1-4

Oscar Wilde

   Bunbury

O

Sur da l’importanza dad esser üna persuna seriusa e dad avair nom
                                         Ernest

        Üna cumedgia triviala per glieud seriusa

Missa in rumantsch vallader da Jachen Curdin Arquint

Versiun dal cumanzamaint da settember 2004
davo avair repassà il text cun Anita Cadonau e Leta Derungs
(p.pl. büttar las duos prümas versiuns)

L-WILL 1-4_Ernest_(vl)


2

PERSUNAS

JOHN WORTHING, güdisch da pasch
ALGERNON MONCRIEFF
PLAVAN CHASUBLE,  dr. theol.
MERRIMAN, butler
LANE, servitur
LADY BRACKNELL
L’ONURABLA GWENDOLEN FAIRFAX
CECILY CARDEW
MISS PRISM, guvernanta

LÖ DA L’ACZIUN

Prüm act: l’abitaziun dad Algernon Moncrieff a la Half Moon Street, Londra W

Seguond act: Il curtin dal Manor House, Woolton, Hertfordshire.

Terz act: Salon dal Manor House, Woolton.

TEMP

Preschaint (intuorn il 1895). – Il toc es gnü rapreschantà per la prüma jada als 14 favrer dal
1895 al St.-James Theater a Londra.
Oscar Wilde til ha dedichà a seis ami Baldwin Ross
Titel inglais da la cumedgia: The Importance of Being Earnest

L-WILL 1-4_Ernest_(vl)


3

Prüm act

Stanza luxuriusa da l’abitaziun dad Algernon a la Half Moon Street a Londra. Id es inchün chi
suna il clavazin aint illa stanza daspera.
Lane es ch’el metta maisa pel tè da la davomezdi. La musica rafüda, Algernon vain aint in
stanza.

ALGERNON. Lane! – Ha’L dudi che ch’eu n’ha sunà?
LANE. Sir. – Eu n’ha gnü l’impreschiun chi saja plü dezaint ch’eu nu taidla.
ALGERNON. Puchà. Puchà per El, Lane. Eu nu soul sunar precis seguond las notas – sunar
precis seguond las notas, quai sa minchün – ma eu sun cun ün’expressività admirabla. Mia
forza cun sunar il clavazzin es il sentimaint. Eu retegn cha la scienza sia la vita.
LANE. S’inclegia, Sir.
ALGERNON. E, per quai chi reguarda la scienza, suna fats ils sandwiches cun cucumers  per
Lady Bracknell?
LANE. S’inclegia, Sir. (El preschainta il plateau  culs sandwiches cun cucumers)
ALGERNON. (tils examinescha, piglia duos e’s metta a sezzer sül canapè.) Oh ... Ch’El
taidla, Lane, in Seis cudesch d’economia  ha’l notà chi saja gnü bavü ot butiglias da
Champagne (pronunzchar a la francesa e na dir Schampagner) in gövgia saira, cur cha’l Lord
Shoreham e Mr. Worthing sun stats al dinner qua pro no.
LANE. Per esser precis. Ot butiglias interas ed üna mezza.
ALGERNON. Co es quai cha’ls serviturs in ün’economia d’ün hom sulet – i’s pudess eir dir
cun main respet – d’ün giuven vegl - as laschan gustar il Champagne uschè chi nu resta bod
plü nüglia? Eu dumond be per esser infuormà.
LANE. Sir. - A meis parair es quai üna dumonda da la qualità. Eu n’ha constatà chi nu’s
chatta bod ingüns Champagnes da qualità aint in -  economias da maridats
ALGERNON. Dieu perchüra e dosta. Es la vita dals maridats propcha uschè demoralisanta?
LANE. Sir. Eu pens cha la vita da maridà possa esser üna situaziun plaschaivla. Ma eu nu sun
experimentà avuonda in quist sectur. Fin uossa suna stat maridà be üna jada. E quai, in
conseguenza d’üna malincletta tanter mai ed üna persuna giuvna.
ALGERNON (ün pa malpazchaint ).  Eu  tem  cha Sia vita matrimoniala nu m’interessa
fichun.
LANE. S‘inclegia, Sir. Quai propcha nun es ün tema interessant. Eu svess nu pens mai
landervia.
ALGERNON. Eu n’ha plaina incletta per quai. - Bun, Lane, grazcha fich, per intant.
LANE. Grazcha fich, Sir. (Lane va.)
ALGERNON. Curius. L’opiniun cha Lane ha da la lai e da la vita dals maridats am para
magari strafotenta. Scha la glieud simpla, voul dir, la classa sociala bassa nu dà in quist
reguard ün bun exaimpel, schi perche è’la vairamaing amo qua? Eu cumainz ad avair
l’impreschiun cha quista classa sociala nun haja ingün sen per quai chi’s nomna
„respunsabiltà morala“. (Lane cumpara.)
LANE. Mr. Ernst Worthing.
(Jack cumpara. Lane va.)
ALGERNON. E lura. Co vaja meis char Ernest (il nom sto gnir pronunzchà a l’inglaisa)?
Che motivs hast tü da gnir a Londra?

L-WILL 1-4_Ernest_(vl)


4
JACK. Che motivs? Che motivs.  Eu am vögl divertir. Divertir. Che voust oter. E tü, Algy, est
darcheu cha tü mangiast, sco’l solit.
ALGERNON (seccà.) In circuls plü elevats esa üsità chi’s piglia il tè ed alchet da mangiar
intuorn las tschinch la davomezdi. Ingio est stat aint daspö gövgia passada?
JACK (sezza sül canapè.) Sül pajais.
ALGERNON. E che diavel hast pers, là, sül pajais?
JACK (tira oura sias manetschas.) In cità as diverta a sai svess e‘s staja leger svess. Sül
pajais as faja star leger a tschels. Üna lungurella, tuot insembel.
ALGERNON. E che glieud es quai cha tü fast star legra sül pajais?
JACK (sainza ponderar.) Ils vaschins. Ils vaschins.
ALGERNON. Hast buns vaschins, là in teis contuorns, a Shropshire?
JACK. Üna cumpagnia da tour e mütschir. Eu nu discuor e nun ha mai discurri cun ingün.
ALGERNON. Quai tils sto per forza far star legers! (El va pro la maisa e piglia ün sandwich
da cucumers.) Dal rest, tü abitast a Shropshire, nun esa?
JACK. Perche Shropshire?  Ma schi, natüralmaing. Hallo, hallo!
Perche, tuot quistas tazzas?. Perche  quists sandwiches da cucumers? Perche tuot quist
schmalajà luxus in teis giuvens dis? Chi vegn pel tè?
ALGERNON. Ah. – Be tanta Augusta e Gwendolen.
JACK. Ma quai es grondius.
ALGERNON. Quai es teis avis. Ma eu tem cha tanta  Augusta nun haja güsta bler plaschair
da verer a tai.
JACK. Pudess eu forsa savair perche?
ALGERNON. Meis char banadi. Il möd co cha tü fast bella tschera e fast il flirt cun
Gwendolen es penibelischem, almain uschè penibel sco il möd da Gwendolen da far il flirt
cun tai.
JACK. Eu n’ha jent a Gwendolen.  Eu sun gnü hoz a Londra per tilla dumandar da gnir mia
duonna.
ALGERNON. Tü vaivast bain dit cha tü sajast gnü a Londra per at divertir. Per mai nun es
quai cha tü fast uossa oter co ün viadi d’affars.
JACK. Co be mâ as poja esser uschè pac romantic.
ALGERNON. Eu nun incleg propcha brich che ch’üna dumonda da matrimoni ha da chefar
cun romantica. Id es fichun romantic dad esser inamurà. Ma üna dumonda da matrimoni,
definitiva, nun es propcha per nöglia alch romantic. Id es pussibel cha la dumonda vegna
acceptada. Uschea es quai pel solit, m’impaissa. E cun quai – es tuot la tensiun a fin.
L’essenzial da la romantica es l’intschertezza. Scha mâ ch’eu am vess da maridar, ün di, schi
vöglia provar da nu m’algordar da quist fat.
JACK. Quai craja jent, Algy. Il güdisch da divorzi es gnü inventà aposta per glieud  chi‘d ha
üna memoria chi’d es fatta in ün möd uschè curius sco tia.
ALGERNON. Eu nu crai chi vala la spaisa da star a far chalenders sur da quai. Ils divorzis
vegnan decis in tschêl – (Jack es ch’el voul tour ün sandwich da cucumers, Algernon til
interrumpa be sech.) Fast il bain da laschar stara ils sandwiches da cucumers. Quels sun
exclusivmaing per tanta Augusta. (Algernon piglia ün sandwich per sai e til mangia. )
JACK. Ma taidla. Tü est cha tü mangiast tuotta pezza da quists sandwiches.
ALGERNON. Ma quai nun es il listess. Augusta es mia tanta. (Piglia ün plat da suot sü.)
Guarda qua. Piglia ün toast cun sü painch. Toasts cun sü painch, quai es per Gwendolen.
Gwendolen es be narra per toasts cun sü painch.
JACK (piglia üna.) I sun propcha buns e gustan stupend.
ALGERNON. Ma – be plan – be plan, meis char. Tü nu manglst güst schnattir tuots. Tü at
cumportast sco scha tü füssast fingià maridà cun ella. Tü nun est amo maridà per nüglia ed eu
nu crai chi vegna mai adaquella.
JACK. Che diavel manajast cun quai cha tü dist?

L-WILL 1-4_Ernest_(vl)


5
ALGERNON. Ma ... prüma nu maridan las duonnas mai als homens chi tillas plaschan per far
il flirt. Las duonnas pensan cha quai nu saja dezaint.
JACK. Che? Plufrarias.
ALGERNON. Ingünas plufrarias. La vardà es quai. Be uschea poust incleger chi dà ün tala
quantità dad homens chi vivan sulets. E seguonda: Eu nu ta dun meis acconsentimaint.
JACK. Teis acconsentimaint.
ALGERNON. Schi, propcha uschea, meis char. Gwendolen es mia cusdrina, üna cusdrina da
prüm grà, ed avant co ch’eu permetta cha tü tilla maridast am stoust tü declarar tuot l’istorgia
cun Cecily.  (El sclingia.)
JACK. Cecily. Che diamper es quai? Che manajast cun „l’istorgia cun Cecily“.  Eu nu
cugnuosch ad ingün chi ha nom Cecily. (Lane cumpara.)
ALGERNON. Ch’El am maina l’etui da cigarettas cha Mr. Worthing ha invlidà d’incuort aint
il salon.
LANE. Be ün mumaint. (Lane parta.)
JACK. Voul quai dir cha tü hajast meis etui da cigarettas - daspö quella jada. Quai am vessast
pudü dir ün pa plü bod. Daspö ün pêr dis sun eu ch’eu bombardesch Scotland Yard cun da
tuotta sorts chartas in quist connex. Bod ch’eu vess publichà ch’eu detta üna recumpensa
considerabla a chi chi’m restituischa meis etui.
ALGERNON. Quai, uschea am para, füss üna stupenda idea. Mia buorsa es pluchöntsch
flincha pel mumaint.
JACK. Ma uossa cha quist urdegn es  darcheu avant man, nu vala plü la spaisa da render
public chi dess üna recumpensa. (Lane maina l’etui sün ün plateau. Algernon til piglia be
subit in man. Lane parta.)
ALGERNON. Per dir il vaira, Ernest (da pronunzchar a l’inglaisa!!), quist am para tuot
magari  da pedant. (driva l’etui.) Ma da tschella vart nu giouva quai üna gronda rolla – uossa
ch’eu leg la gravüra vezza cha l’etui gnanca nun es teis.
JACK. Cler ch’el es meis. (va davo Algy.) Tü til hast vis fingià tschient jadas. E tü nun hast
propcha ingün dret da leger che chi’d es gravà. I nu’m para cha quai s’affetscha per ün
gentleman inglais da svutrar e sbuondriar in etuis da cigarettas privats.
ALGERNON. Ma taidla. Id es bain absurd da lair stabilir reglas chi dischan che chi’s po leger
e che brich. La cultura dal temp modern viva impustüt da lectüras chi füssan scumandadas.
JACK. Quai es eir per mai tuot cler ed eu nun ha l’intenziun da discuorrer cun tai sur da
cultura. La cultura nun es ün tema per üna discussiun privata. Eu nu vögl oter co avair inavo
meis etui da cigarettas.
ALGERNON. D’accord. Ma quist nun es gnanca teis etui da cigarettas. Quist etui es ün regal
d’inchün chi ha nom Cecily e tü hast dit be avant cha tü nu cugnuoschast ad ingün chi ha nom
uschea.
JACK. Mo bain. Scha tü voust propcha savair. Cecily es mia tanta.
ALGERNON. Mo di tü. Tia tanta.
JACK. Mia tanta. Dal rest, üna dama attempada, fich scharmanta.  Ella abita a Tunbridge
Wells. Tscha, fa e dà nan quel etui, Algy.
ALGERNON. (va davo il canapè.) Ma perche as nomn’la lura „pitschna Cecily“, sch’ella es
tia tanta ed abita a Tunbritg Wells? (El legia.) „da la pitschna Cecily cun  tuot
l’amuraivlezza“.
JACK (va vi pro’l canapè e sta in schnuoglias lasura). Ma taidla uossa tantüna. Che diavel at
para uschè straordinari. Tschertas tantas sun grondas, tschertas nu sun grondas. Da decider sur
da quai as stoja propcha surlaschar a las tantas svess. Probabelmaing hast tü l’impreschiun cha
tuot las tantas stopchan esser sco tia. Quai es absurd. Uossa fa e dà meis etui da cigarettas. (El
segua ad Algernon tras la stanza.)

L-WILL 1-4_Ernest_(vl)


6
ALGERNON. Ma perche at nomna tia tanta a tai Uncle? „Da  la pitschna Cecily per seis char
Uncle Jack“.  Eu nu vögl dafatta bricha contestar (=far star giò) ch’üna tanta possa esser
pitschna. Ma i nu’m
voul propcha na ir per testa  perche ch’üna tanta  - ch’ella sia pitschna o gronda – dia „Uncle“
a seis agen neiv. E, per finir, tü nun hast nom Jack, dimpersè Ernest.
JACK. Eu nun ha nom Ernest, dimpersè Jack.
ALGERNON. Quantas jadas cha tü m’hast dit cha tü hajast nom Ernest. Eu at n’ha eir adüna
preschantà sco Ernest. Schi’s cloma a tai, schi reagischast sül nom Ernest. Ed implü, tü
guardast propcha oura sco scha tü vessast nom Ernest. Il nom disch tuot.Tü guardast oura sco
l’hom il plü serius ch’eu n’ha mai inscuntrà. Id es plü co absurd scha tü pretendast cha teis
nom nu sia Ernest. Qua, guarda, eu at muoss la chosa per scrit: sün tias cartas da visita (el
piglia üna our da la curuna da cudeschs): „Mr. Ernest Worthing, B 4, The Albany, Londra“.
Eu possed dimena üna cumprouva incontestabla cha teis nom es Ernest, per cas cha tü vessast
da schnejar quai invers mai, invers Gwendolen o invers otras persunas. (el metta la carta da
visita in gialoffa.)
JACK. Insomma. In cità na’haja nom Ernest e sül pajais n’haja nom Jack. E l’etui da
cigarettas n’haja survgni sül pajais.
ALGERNON. Va bain. Va bain. Ma quai nu declera per nüglia il fat cha tia pitschna tanta
Cecily chi abita a Tunbritge Wells, at nomna „her dear Uncle“. Uossa taidla meis char, fa e vè
oura culla pomma.
JACK. Meis char Algy. Tü discuorrast precis sco meis daintist. Quai es fich brutal da
discuorrer sco ün daintist, schi nu s’es ün daintist. Quai tira oura l’ultim nerv.
ALGERNON. Quai tocca pro la professiun. Dai! Quinta uossa. Quinta tuot l’istorgia. Eu poss
bain manzunar, be sperapro, ch’eu at n’ha adüna resguardà sco ün Bunburyan taciturn e lavà
cun tuot las auas. E uossa suna sgür cha quai es uschea.
JACK: Bunburyan? Che diavel voust dir cun quai? Che voul quai dir?
ALGERNON. Eu at declerarà il sen da quista expressiun importanta, pür cur cha tü hast fat il
bain da’m spiegar perche cha tü hast nom Ernest in cità e Jack sül pajais.
JACK. Il prüm am dast tü meis etui da cigarettas.
ALGERNON. Cun plaschair. (til da l’etui.) Bun. Uossa schi cumainza cun tias spiegaziuns. E
tü nu manglast metter frain a tia fantasia. (as tschainta sün canapè.)
JACK. Meis char Algy. Mias spiegaziuns nun han da chefar zist segn culla fantasia. I’s tratta
d’ün’istorgia tuotttafat banala. Meis bap adoptiv, il vegl Mr. Thomas Cardew, ha stipulà in
seis testamaint ch’eu dessa esser l’avuà da sia abiadia Cecily Cardew. Cecily, chi disch a mai
„Uncle“ -  e quai - tü sa nun est bun dad incleger quai -  per spür respet – Cecily viva cun
Miss Prism, sia guvernanta,  fich capabla dal rest, pro mai sül pajais.
ALGERNON. Ingio es quai precis?
JACK. Meis char, quai nu va pro a tai. Tü nu gnarast invidà .... I nu’s tratta da Shropshire.
ALGERNON. Meis char, quai vaiva pensà da lönch innan. A Shropshire suna nempe stat
duos jà in connex culla questiun da Bunbury. Quinta dimena inavant e di finalmaing perche
cha tü est Ernest in cità e Jack sül pajais?
JACK. Meis char Algy. Eu nu sa scha tü est propcha bun dad incleger meis motivs ils plü
profuonds, cun quai cha tü est probabelmaing massa superficial. Sast, schi’s vain tschernü sco
avuà, s’esa sforzà da güdichar tuot insembel d’ün püt da vista moral ün pa plü elevà.
I’s tratta da la dumonda schi’s fa seis dovair. E cun quai cha’l  „far seis dovair“  nun es alch
chi promouva il bainstar corporal e spiertal – e per pudair ir da temp in temp a Londra n’haja
adüna pretais ch’eu n’haja a Londra ün frar plü giuven cun nom Ernest. E cha quel Ernest sia
ün chi va adüna ün pa sur la las lattas oura. Meis char Algy, quist es la simpla e püra e
s-chetta vardà.
ALGERNON. La vardà nun es mai püra e s-chetta e ... fich d’inrar simpla. La vita moderna
füss uschigliö bler massa lungurusa e la litteratura moderna gnanca nu pudess gnir scritta.

L-WILL 1-4_Ernest_(vl)


7
JACK. Tant meglder.
ALGERNON. Meis char. Da critica litterara nu t’inclegiast tü ün starnüd. Lascha las piclas da
la critica litterara. Quai nun es nüglia per glieud chi nun ha stübgià. Aint illas gazettas tuna
quai adüna terribelmaing scort. Sast, tü nun est oter co ün simpel Bunburyan. Eu vaiva plü co
radschun cun dir quai. Tü est perfin ün dals Bunburyans ils plü raffinats ch’eu cugnuosch.
JACK. Ma che diavel quintast?
ALGERNON. Taidla bain! Tü hast inventà ün frar plü giuven cun nom Ernest, fich
cumadaivel per cha tü possast ir per main da che a Londra. Eu n’ha inventà ad ün invalid cun
nom Bunbury, chi’m vala or, per ch’eu possa ir per main da che sül pajais. Sast. Bunbury es
vairamaing impajabel. Scha la sandà da Bunbury nu füss uschè fallatschusa, schi nu pudessa
gnir cun tai al dinner da quista saira al „Willis“.  Perche ch’eu  vaiva impromiss a tanta
Augusta da tilla far üna visita.
JACK. Eu nu m’algord ch’eu at vess giavüschà da gnir a mangiar cun mai quista saira.
ALGERNON. Eu sa bain. Tü pigliast ils invids adüna sülla spadla ligera. Quai am cufforta.
Ma pür cha tü spachast. I nu dà nüglia chi sparmala a la glieud daplü co schi nu tschüffan
invids.
JACK. Tü pür va pro tia tanta Augusta.
ALGERNON. Eu gnanca nu m’insömg dad ir. Prüma suna stat là fingià in lündeschdi passà.
E  quai am basta cumplettamaing dad esser üna jada l’eivna pro paraints al dinner. Seguonda.
I’m trattan pro quists invids adüna sco ün commember da la famiglia. O ch’eu  n’ha da chefar
a maisa cun duos damas chi sezzan dasper mai, o ch’eu nun ha ingünas damas dasper mai. E
terza.  Eu sa precis sper chi ch’ella am  fess sezzer quista saira. Ella am mettess probabel-
maing a sezzer sper Mary Farquhar. E quella nu fa oter co far il flirt (pron flööt) cun seis hom
chi sezza visavi. Quai es plü co dischagreabel. Na, quai es dafatta indezaint ... e pür cha tü
sapchast quist möd da’s cumportar impussibel chatta adüna daplü aderents. Id es ün s-chandel
a verer quantas duonnas chi fan il flirt culs agens homens a Londra. Quai fa ün’impreschiun
da tour e mütschir. Quai es simplamaing sco ... schi lavessan l’aigna biancaria in public. Ma
uossa ch’eu sa cha tü est propcha ün dret Bunburyan, am fessa grond plaschair da discuorrer
cun tai sur dal „bunburyiar“ . Eu at decleress jent las reglas dal gö.
JACK. Eu nu’m saint per nüglia sco Bunburyan. Scha Gwendolen am piglia sco hom, schi
lovaraja via a meis frar. Anzi. Eu crai ch’eu til coppa in mincha cas. Cecily ha cumanzà a
s’interessar ün pa massa intensivmaing per el. Quai dvainta bod insupportabel. Dimena. Eu
farà lovar via ad Ernest. Ed eu at racumond instantamaing da far il listess cun Mr. ... cun teis
ami invalid ed amalà cun quel nom absurd ... ch’ingün dianzer nun es bun da tgnair
adimmaint.
ALGERNON. Che t‘impaissast? Nüglia nu’m po separar da meis frar. E scha tü vessast da’t
maridar üna jà - quai chi’m para fichun improbabel - , schi füssast plü co cuntaint dad
imprender a cunguoscher a Bunbury. Chi chi’s marida sainza cugnuoscher a Bunbury, quel
varà üna lai be plain seccaturas.
JACK. Quai es plufrarias. Sch’eu marid ad ün esser uschè scharmant  ed  attractiv sco
Gwendolen – e Gwendolen es la prüma duonna in mia vita ch’eu less propcha maridar, schi
nu douvra propcha per nüglia a Bunbury.
ALGERNON. Lura til douvra tia duonna. Tü nu parast da lair incleger ch’ün „ménage à trois“
spordscha curturella e cha be in duos esa plü co lungurus.
JACK (docescha).Quist es la teoria corrupta cha’ls dramas frances propagheschan daspö ons
ed ons.
ALGERNON. E cha la società inglaisa ha miss in pratica immediatamaing e cun success.
JACK. Fa il bain e nu provar dad esser cinic. Nüglia nun es plü simpel co quai.
ALGERNON. Simpel nun es plü nüglia. La concurrenza es plü co düra hozindi. (I sclingia.)
Oh! Des. - Quai nu po esser ingün oter co tanta Augusta. Be paraints e credaders sclingian al
möd sco chi tuna la musica da Richard Wagner. Di’m svelt. Co es quai? Sch’eu  absorbesch a

L-WILL 1-4_Ernest_(vl)


8
tanta Augusta per desch minuts, per cha tü possast declarar l’amur a Gwendolen e tilla
dumandar dad esser tia duonna – invidessast lura a mai al dinner al „Willis“?
JACK. Hai, hai. Scha tü voust propcha.
ALGERNON. Schi. Ma eu speresch cha tü manajast sül seri. Eu nu cumport a glieud chi nu
piglia sül seri il mangiar. Eu nu cumport superficialitats. (Lane cumpara.)
LANE. Lady Bracknell e Miss Fairfax. (Algernon va incunter ad ellas).
LADY BRACKNELL. Buna saira, meis char Algernon. Eu sper chi nu detta ingüns plonts
cunter tai.
ALGERNON. Ma eu nun ha propcha na da plondscher, tanta Augusta.
LADY BRACKNELL. Ma quai nun es il listess. Eu pens dafatta cha quai saja duos pêr
mongias. (Vezza a Jack e til salüda fraida sco’l glatsch).
ALGERNON (invers Gwedolen). Perdieu. Tü est vairamaing eleganta.
GWENDOLEN. Quai suna bain adüna. Nun es quai uschea, Mr. Worthing?
JACK. Natüralmaing. Ella as preschainta adüna in möd perfet.
GWENDOLEN. Eu speresch cha quai nu sia propcha uschea. Uschigliö nu vessa ingünas
pussibiltats da’m sviluppar. Eu fess quint da’m sviluppar, e quai in bleras direcziuns.
(Gwendolen e Jack as tschaintan in ün chantun.)
LADY BRACKNELL. No eschan ün pa in retard, Algernon. Ma eu n’ha stuvü far amo svelt
üna visita a Lady Harbury. Dapö chi’d es mort seis hom nu suna plü statta pro ella. Da star
stut co cha quella duonna s’ha müdada –  bod na plü da cugnuoscher – ella guarda oura
vainch ons plü giuvna. Üna tazza tè am fess bain uossa. Forsa cun ün da quels stupends
sandwiches cun cucumers cha tü am vaivast impromiss.
ALGERNON. Ma s’inclegia  tanta Augusta (va vi pro la maisa dal tè.)
LADY BRACKNELL. Gwendolen. Nu lessast gnir e sezzer ün pa dasper mai.
GWENDOLEN. Grazcha fich. Eu stun bain ingio ch’eu sun.
ALGERNON (consternà.) Per l’amur da Dieu, Lane. Perche nu vaina ingüns sandwiches cun
cucumers? Eu tils vaiva tantüna postats sco chi tocca.
LANE (seriusischem.) Hoz a bunura nu d’eira plü ingüns cucumers al marchà. Eu sun i duos
jadas a verer.
ALGERNON. Ingüns cucumers.
LANE. Gnanca a pajar in munaida bluotta
ALGERNON. Va bain, Lane, grazcha.
LANE. Grazcha, Sir. (parta.)
ALGERNON. Chara tanta  Augusta. I’m displascha fich chi nu dà ingüns cucumers, gnanca a
pajar in munaida bluotta.
LADY BRACKNELL. Quai nun es uschè mal, Algernon. Eu n’ha be güst mangià strüzzels in
painch pro Lady Harbury. Povretta. I para ch’ella viva plü be pel plaschair dal mumaint.
ALGERNON. Para cha seis chavels sian gnüts blonds dal cordöli.
LADY BRACKNELL. I nun es ingün dubi cha la culur s’ha müdada. Ma che chi’d es il motiv
per quist müdmaint da culur, quai nu saja da dir. (Algernon tilla spordscha il tè.)
Grazcha.  Algernon. Eu n’ha üna gronda surpraisa per tai, quista saira. Eu at mettarà a sezzer
sper Mary Farquhar. Quai es üna duonna agreabla e plü co attenta invers seis hom. Id es
delizius dad observar a quels duos.
ALGERNON. Eu tem, chara tanta Augusta, ch’eu am stopcha s-chüsar per quista saira.
LADY BRACKNELL. Eu nu speresch cha tü manajast sül seri. Quai metta suotsura tuot meis
uorden da sezzer a maisa. Teis pover barba stuvess mangiar in stanza. Per furtüna ch’el es
adüsà vi da quai.
ALGERNON. I m’es propcha fich penibel. Ed eu nu’t mangl gnanca dir cha quai es per mai
eir üna gronda dischillusiun. Ma be avant paca pezza n’haja surgni ün telegram chi fa assavair
cha meis ami Bunbury stetta darcheu fich mal. (El dà ün’ögliada a Jack). I’m giavüschan da
gnir plü svelt pussibel.

L-WILL 1-4_Ernest_(vl)


9
LADY BRACKNELL. Ün cas straordinari. Quist Mr. Bunbury para propcha dad avair üna
malatia fich rara.
ALGERNON. Propcha. El es vairamaing da cumplondscher.
LADY BRACKNELL. Eu stögl propcha dir, Algernon, i füss ura e temp cha quist Mr.
Bunbury as decida finalmaing sch’el voul viver o sch’el voul murir. Quist via e nan in quista
dumonda es simplamaing absurd. Eu neir nun ha ingün’incletta per la simpatia chi’d es uossa
moda dad avair pels invalids. Quai es morbid. Maladitschs nu meritan cumpaschiun. La
sandà, quai es l’essenzial pella vita. Dal rest dia quai adüna darcheu eir a teis pover barba, ma
quel nu piglia nota da quai ch’eu di ... in mincha cas nun esa gnü meglder cun sas mendas. Eu
füss dimena fich satisfatta, scha tü fessast il bain da drizzar oura a Mr. Bunbury, in meis nom,
ch’el dessa far il bain da nun avair darcheu üna recascada in sonda chi vain. Eu sun nempe
dependenta da tai per ün arrandschamaint musical. Quai es meis ultim retschaivimaint ed eu
n’ha nair dabsögn dad alch chi metta in movimaint la conversaziun. Id es la fin da la stagiun e
tuot chi ha dit e quai chi savaivan da dir. Per la gronda part es quai pac o nüglia.
ALGERNON. Eu discuorrarà cun Bunbury, sch’el nun es pers via. Ma eu m’impais ch’eu at
possa imprometter  ch’el s’haja remiss fin sonda. Id es propcha greiv da tscherner ils drets
tocs da musica. Scha las cumposiziuns sun bunas, schi ingün nu taidla. Schi sun noschas, lura
nu discuorra plü ingün. Scha tü vainst ün mumaint cun mai vi la stanza da musica, schi
pudaina discutar il program ch’eu  am vaiva laschà ir tras il cheu.
LADY BRACKNELL. Grazcha fich, Algernon. Tü est vairamaing fich attent. (Ella sta sü e
segua ad Algernon.) Il program sarà sainza dubi fascinant, cur cha no vain eliminà quai chi
sto gnir eliminà. Chansons francesas nu possa star oura. Tuot chi craja cha’ls texts sian
indezaints e lura püffna schoccats pel muond aint, quai chi’d es vulgar, o lura rian, quai chi’d
amo plü impussibel. Ma chanzuns tudais-chas - tudais-ch es üna lingua respettabla – quellas
sun sco chi tocca. Gwendolen, vainst eir tü?
GWENDOLEN. Subit. Mamma.
(Lady Bracknell ed Algernon van vi la stanza da musica. Gwendolen resta.)
JACK. Id es stat ün bel di hoz, Miss Fairfax.
GWEDOLEN. Per plaschair, ch’El nu discuorra cun mai sur da l’ora, Mr. Worthing. Cur
ch’inchün cumainza a discuorrer cun mai sur da l’ora, nu suna mai dal tuot sgüra ch’in fuond
manaja’l  alch oter. E quai am fa gnir tuot nervusa.
JACK. Ella ha radschun. Eu manai propcha alch oter.
GWENDOLEN. Quai n’haja pensà. Vezza’l, eu n’ha adüna radschun.
JACK. Eu tilla less jent giavüschar da’m permetter da profitar da dal fat cha Lady Bracknell
es pel mumaint absainta ...
GWENDOLEN. Eu cussagl fich da far quai. Mia mamma ha nempe ün möd da capitar in ün
dandet e da‘s masdar in situaziuns propcha al mumaint chi nu’s tilla spetta. Eu tilla n‘ha stü
render attenta fingià diversas jadas a quist fat.
JACK (nervus). Miss Fairfax, daspö ch’eu Tilla n’ha inscuntrada la prüma jada, Tilla admir
eu daplü co tuot tschellas duonnas .... ch’eu n’ha vis fin uossa, daspö ch’eu n’ha inscuntrà ad
Ella....
GWENDOLEN. Schi, quai m’es fich consciaint. Ed eu vess giavüschà bleras jà ch’El vess
muossà quai plü manifestamaing eir in public. A mai m’ha’L adüna fascinada in ün möd
irresistibel. Fingià avant co ch’eu Til inscuntra am sentiva eu atratta dad El.
(Jack tilla guarda tuot stut.)
Mr. Worthing, eu speresch fich ch’El sapcha cha no vivain – eu speresch fich ch’El sapcha
quai Mr. Worthing, in ün temp dals ideals. Üna realtà chi vain adüna darcheu preschantada
aint ils schurnals da luxus per duonnas – e uossa cumainzna a dir quai eir giò da las chanzlas,
sül pajais. Meis ideal es adüna stat quel da m’inamurar in ün hom chi ha nom Ernest. Id es
alch in quel nom, alch tuottafat special, alch chi inspira üna fiduzcha illimitada. In quel

L-WILL 1-4_Ernest_(vl)


10
mumaint cha Algernon m’ha dit ch’el haja ün ami chi haja nom Ernest, n’haja savü chi sia
meis destin ch’eu m’inamura in El.
JACK. Ma, Gewendolen, m’ha’La propcha jent?
GWENDOLEN. Paschiunadamaing.
JACK. Darling. Tü nu sast quant furtünà cha tü’m fast esser.
GWENDOLEN. Meis charischem Ernest.
JACK. Ma tü nu larast bricha dir cha tü nu’m vessast jent, sch’eu nu vess nom Ernest?
GWENDOLEN. Ma tü hast nom Ernest.
JACK. Schi. Eu sa. Ma miss il cas chi füss otramaing. Tü nu manajast seriusamaing cha lura
nu’m vessast jent.
GWENDOLEN (svelta). Ma quist nun es cler e net nügl’oter co üna speculaziun metafisica. E
sco tuot las speculaziuns metafisicas nun ha’la ingün rapport culs fats dürs da la realtà dal
minchadi.
JACK. Ma, darling, persunalmaing – sch’eu am possa permetter dad esser sincer –
persunalmaing nu dun eu ün grond pais al nom Ernest.... Anzi, eu nu crai cha’l nom
s’affetscha cun mai.
GWENDOLEN. Al cuntrari. El s’affà perfettamaing. Quai es ün nom chi ha alch da divin. El
es sco musica. El prodüa vibraziuns.
JACK. Bain. Realisticamaing, Gwendolen, eu pens chi detta üna schurma da noms chi sun
bler plü bels. Eu n’ha, per exaimpel, l’impreschiun cha Jack sia ün nom cun scharm.
GWENDOLEN. Jack? .... Ma na. Il nom Jack nun es musical, anzi, el nun ha propcha ingüna
musica. El nun  electrisescha. El nu prodüa ingünas vibraziuns.... eu n’ha cugnuschü divers
Jacks. Tuots insembel, sainza excepziuns, d’eiran terribelmaing lungurus ed insus. E lura.
Jack nun es oter co ün eufemissem per „John“.  Eu n’ha üna malavituna cun tuot las duonnas
chi han maridà homens cun nom John. Quellas nu vegnan mai assavair che sublim
divertimaint cha quai es da pudair giodair fin giò fuond dal cour il sentimaint dad esser
sulettas. Na, na. L’unic nom vairamaing sgür es Ernest.
JACK. Gwendolen. Eu am stögl far battiar be subit – eu manai, no ans stain maridar be subit.
Plü svelt pussibel.
GWENDOLEN. Ha’L propcha dit „maridar“, Mr. Worthing.
JACK (stut). Ma. ... Dal sgür. Ella sa bain ch’eu Tilla n’ha jent ed Ella m’ha eir dat d’incleger
ch’eu nu sun dal tuot indifferent per Ella.
GWENDOLEN. Eu Tilla aduresch. Ma El nu m’ha dumandada in tuotta fuorma. Maridar,
quai nun es mai stat in discussiun. Quel tema nu vaina gnanca toc.
JACK. Lura... Das-cha forsa am permetter da Tilla dumandar uossa in tuotta fuorma.
GWENDOLEN. Eu n’ha l’impreschiun cha l’occasiun sia plü co buna. Per evitar mincha
dischillusiun da Sia vart , Mr. Worthing, Til vöglia dir cler e net e francamaing ch’eu sun
fermamaing decisa dad acceptar  Sia dumonda.
JACK. Gwendolen.
GWENDOLEN. Schi. Mr. Worthing che ha’L da dir a mai?
JACK. Ma Ella sa bainischem che ch’eu n’ha da dir.
GWENDOLEN. Schi. Ma El nu disch.
JACK. Gwendolen. Voul Ella maridar a mai? (as metta in schnuoglias.)
GWENDOLEN. Ma s’inclegia ch’eu vögl, darling. Ma dürà haja lönchezzas. Eu tem cha tü
hajast fich paca experienza per quai chi reguarda propostas da marida.
JACK. Ma, darling, in tuot mia vita nun haja mai gnü jent ad inchün oter co a tai.
GWENDOLEN. D’accord. Ma ils homens fan qua o là propostas da marida be per trenar ün
pa. Per exaimpel meis mez frar Gerald. Tuot mias amias dischan ch’eu n’haja radschun. - Che
bels ögls blaus cha tü hast Ernest. I sun propcha fich blaus.  – eu sper cha tü am guardast
adüna uschea sco uossa, eir schi’d es d’intuorn glieud estra.
(Lady Bracknell cumpara.)

L-WILL 1-4_Ernest_(vl)


11
LADY BRACKNELL. Mr. Worthing ch’El fetscha e stetta sü, ch’El schmetta cun quista posa
acrobatica da l’impussibel.  El nu sa che chi’d es dezaint.
GWENDOLEN. Mamma!
(Jack prouva da star sü, ma Gwendolen til impedischa.)  Eu at stögl giavüschar da ir our da
stanza. Tü vainst propcha al fos mumaint. Mr. Worthing nun ha amo fini.
LADY BRACKNELL. Nun ha amo fini? Cun che? Sch’eu das-ch dumandar.
GWENDOLEN. Eu m’ha güsta fat spusa cun Mr. Worthing. (Tuots duos as drizzan sü.)
LADY BRACKNELL. S-chüsa. Ma tü nun est spusa cun ingün. Cur cha tü at fast spusa, quai
at annuzcharaja  eu - o lura teis bap -  scha la sandà til permetta quai. Ün spusalizi, quai sto
esser üna surpraisa per üna duonna giuvna, üna surpraisa agreabla o dischagreabla, tuot tenor.
Quai nun es sgür brich üna chosa chi po gnir surlaschada al bainplaschair  d’üna persuna
giuvna. ... E uossa Mr. Worthing n’haja il bsögn da til far ün pêr dumondas. Ed intant ch’eu
fetsch quistas dumondas, Gwendolen, spettarast tü cagiò aint illa charrozza.
GWENDOLEN (cun tun da rimprover). Mamma.
LADY BRACKNELL. Aint illa charrozza, Gwendolen.
GWENDOLEN. Bain. Mamma.  (Ella sorta, lapro es sia ögliada drizzada sün Jack.)
LADY BRACKNELL  (sezza giò). El po eir tour plazza,  Mr. Worthing (tschercha ün taquint
ed ün rispli in sia tas-cha.)
JACK. Grazcha, Lady Bracknell, eu stun jent in pè.
LADY BRACKNELL (cun taquint e rispli.) I’m displascha da Til stuvair comunichar ch’El
nu figüra sün mia glista dals homens giuvens chi sun acceptabels e quai eir sch’eu n‘ha la
listessa glista sco la stimada Duchesse of Bolton. No lavurain nempe insembel, per dir il
vaira. Ma eu sun sainz’oter pronta d’agiundscher Seis nom, per cas cha Sias respostas as
cunfan cun las pretaisas d‘üna mamma vairamaing amuraivla.  Füma’L?
JACK. In princip schi. Eu stögl conceder. Eu füm.
LADY BRACKNELL. Quai am fa plaschair. Ün hom stuvess adüna avair ün’occupaziun. I dà
bler massa blers homens chi nu fan nüglia a Londra. Che età ha’L?
JACK. Vainchanouv ons.
LADY BRACKNELL. Ün età ideala per as maridar. Eu sun adüna statta da l’avis ch’ün hom
chi’s voul maridar stopcha savair tuot o nüglia. Che sa’L El?
JACK (ün pa in duidas). Eu nu sa nüglia, Lady Bracknell.
LADY BRACKNELL. I’m fa fich plaschair da dudir cha quai es uschea. Eu nu poss acceptar
chi’s tschavatta vi da l’ignoranza, datta da la natüra. L’ignoranza es sco ün früt exotic delicat.
Apaina chi’s tilla tocca, perd’la sia glüschur. Tuot las teorias modernas sur da l’educaziun sun
in sai malsanas. Per furtüna cha l’educaziun es sainza ingün effet. Almain in Ingalterra es quai
uschea. Scha quai füss oter, füss l’educaziun ün grond privel per las classas socialas plü otas
ed i pudess dafatta capitar chi dess demonstraziuns ed acts da violenza al Grosvenor Square.
Quant ot es Seis guadogn?
JACK. Tanter set ed otmilli pounds l’on.
LADY BRACKNELL. Titels da valur o immobilias?
JACK. Impustüt titels da valur.
LADY BRACKNELL. Quai am quieta. Las impostas e las taxas chi sun da pajar süllas
immobilias  intant chi’s viva e cur chi’s moura han l’effet cha las immobilias nu sun plü ni ün
profit ni ün plaschair. I sun la basa per üna posiziun sociala, d’accord, ma id impedischan eir
chi‘s possa mantgnair la posiziun sociala chi s’ha ragiunt.  Quist es tuot quai chi’s po dir sur
da quist tema.
JACK. Eu n’ha eir üna chasa sül pajais, e natüralmaing cun be daspera, ün cuntegn da terrain
da 1500 acres (pron.: eikes), quai es var 6 080 500m2. Schi, circa quai. Quai sarà güst. Ma per
mias entradas, nun ha quai ingüna importanza. Per dir la püra vardà: per quai ch’eu incleg han
be ils froduladers ün tschert avantag dal terrain.

L-WILL 1-4_Ernest_(vl)


12
LADY BRACKNELL. Üna chasa sül pajais. Quantas stanzas? Va bain, quist dumonda
pudaina discuter plü tard. Ma eu speresch fich ch’El haja eir üna chasa a Londra. I nu’s po
tantüna na pretender ch’üna duonna giuvna sco Gwendolen passainta sia vita in üna chasa sül
pajais.
JACK. Ma. Eu n’ha üna chasa al Belgrave Square a Londra. Ma quella duna a fit d’on in on a
Lady Bloxham. S’inclegia ch’eu poss desdir la chasa subit ch’eu tilla douvr, il temp da
desditta es ün mez on.
LADY BRACKNELL. Lady Bloxham. Incuntschainta.
JACK. Eu poss incleger. Ella as muossa pac in società. Lady Bloxham es üna duonna fich
attempada.
LADY BRACKNELL. Ma hoz nu’s poja plü dir cha esser attempà vöglia dir a listess temp eir
chi’s sia da bun caracter. Che numer dal Belgrave Square?
JACK. 149
LADY BRACKNELL (dond dal cheu). Quai es la vart a la veglia. Eu savaiva cha alch nu
tuorna. Ma quai as lascha correger sainza problems.
JACK. Manaj’La?  La vart da la via, o il möd a la veglia.
LADY BRACKNELL  (severa). Tuots duos problems, schi fa dabsögn. Mr. Worthing. Che es
seis püt da vista per quai chi reguarda la politica?
JACK. Ma politicamaing nun haja ingün püt da vista. Eu sun liberal.
LADY BRACKNELL. Ah. Quels sun da quintar pro’ls conservativs. I vegnan al dinner pro
no, o chi vegnan davo mangià. E uossa,  las chosas main importantas. Seis genituors, vivna
amo?
JACK. I sun morts tuots duos.
LADY BRACKNELL. Tuots duos? Perder ün dals genituors, quai po esser üna disgrazcha.
Ma perder tuots duos – quai guarda oura sco schi nu’s füss attent avuonda. Chi d’eira Seis
bap?
I para cha quai d’eira tantüna ün hom cun üna tscherta facultà. Co es quai?.Deriva’l da
l’aristocrazia dals raps – sco chi‘s soula dir – o è’l da sang blau?
JACK. Eu tem ch’eu  nu sapcha quai. Lady Bracknell. Id es nempe uschea. Eu n’ha dit ch’eu
n’haja pers meis genituors. Plü güst füssa forsa sch’eu vess dit o sch‘eu dschess cha meis
genituors hajan pers a mai... eu nu sa nempe dingionder ch’eu deriv, eu nu sa propcha nüglia
da mia genealogia. Eu sun gnü .... eu sun gnü chattà.
LADY BRACKNELL. Chattà?
JACK. Mr. Thomas Cardew, barmör, ün gentleman attempà, benefactur, bainvugliaint ed
amiaivel, m’ha chattà e m’ha dat il nom da Worthing, cun  quai ch’el vaiva in gialoffa ün
bigliet da prüma classa per Worthing, cur ch’el m’ha chattà. Worthing es ün lö da cura da stà
in Sussex.
LADY BRACKNELL. Ed ingio Til ha chattà quist gentleman-benefactur chi vaiva in gialoffa
ün bigliet da prüma classa per quist lö da cura?
JACK (fich serius). In üna tas-cha da viadi.
LADY BRACKNELL. In üna tas-cha da viadi?
JACK (fich serius). Schi. Lady Bracknell. Eu d’eira lovà in üna tas-cha da viadi, cur ch’el
m’ha chattà. In üna tas-cha da viadi da chürom, magari gronda, naira, cun magnems sco
staffas – in sai üna tas-cha da viadi tuot normala.
LADY BRACKNELL. Ed in che lö es quist Mr. James o Thomas Cardew intivà in vicinanza
da quista tas-cha?
JACK. Pro’l deposit dal bagagl da la Victoria Station. Alch sto esser gnü sbarattà.
LADY BRACKNELL. Al deposit dal bagagl da la Vicoria Station?
JACK. Schi. Sül perron ingio partan ils trens per Brigton.
LADY BRACKNELL. Il perron. Quai nun es important, Mr. Worthing. Eu stögl però
constatar ch’eu sun schoccada da quai ch’el m’ha be güst quintà. Da nascher o da gnir trat sü

L-WILL 1-4_Ernest_(vl)


13
in üna tas-cha da viadi -  cha quella haja magnems sco staffas o na – quai am para tantüna ün
möd chi demuossa ün spredsch fatal per quai chi’d es üsità in connex culla vita da famiglia,
quai es ün möd chi algorda als plü terribels excess da la revoluziun francesa. Ed eu presüm
ch’el sapcha che effets cha quel evenimaint disgrazchà ha gnü. Uossa, per quai chi reguarda il
lö particular ingio cha la tas-cha es gnüda chattada: il deposit da bagagl d’üna staziun pudess
forsa eir esser ün mez per zoppantar üna indiscreziun sociala - probabelmaing sun tals lös
gnüts dovrats per main da che  in quista maniera – ma in mincha cas nu po ün tal lö gnir
reguardà sco basa per gnir ad avair üna posiziun arcugnuschüda aint illa società plü elevada.
JACK. Ma. Das-cha dumandar che ch’Ella am cusgliess da far? Eu nu mangl sgür na dir ad
Ella ch’eu farà propcha tuot il pussibel per render furtünada a Gwendolen.
LADY BRACKNELL. Ma Mr. Worthing. Eu Til cussagl instantanamaing da metter  in trais-
cha tuot las relaziuns ch’El ha e da’s sforzar da gnir nanpro cun almain ün dals genituors, cha
quai sia ün exemplar masculin o feminin quai es listess, e quai amo avant co cha la stagiun sia
a fin.
JACK. Bain. Ma, neir culla megldra vöglia nu saja co metter ad ir alch uschea. La tas-cha da
viadi, quella bain, quella es avant man. Quella es aint illa stanza da la büschmainta. Eu pens
cha quai Tilla stess bastair, Lady Bracknell.
LADY BRACKNELL. Stess bastair, Sir. Che ha quella tas-cha da chefar cun mai?
El nu pensarà sül seri ch‘eu e Lord Bracknell ans pudessan eir be imaginar da permetter cha
nossa figlia - cha no vain educà cun gronda chüra - as marida in üna famiglia chi deriva d’ün
deposit da bagagl e ch’ella as lia cun ün toc dal bagagl. Good morning, Mr. Worthing.
(Lady Bracknell svanischa cun üna fotta majestusa.)
JACK. Good morning.
(Algernon, aint illa stanza da musica, cumainza a sunar la marcha da nozzas. Jack, mez our
d’sai da la rabgia, va vers l’üsch.)
Cha‘l diamper porta, Algy, rafüda cun quista terribla musica. Tü est nar da liar. (La musica
rafüda. Algernon cumpara, tuot cuntaint.)
ALGERNON. Oh! Meis bun. Nun haja funcziunà? Tü nu dscharast cha Gwendolen t’haja dat
ün chavogn? Eu sa. Ella dà chavogns, per main da che. Quai nun es ün far fich amiaivel.
JACK. Che nardats. Cun Gwendolen es tuot sco chi  tocca. Per quai chi dependa dad ella
eschna spus. Ma sia mamma, quella es insupportabla. Quai es ün dragun. Üna Gorgona ... Eu
nu sa precis co cha quistas femnatschas s-chiffusas da la mitologia greca guardan oura, ma eu
sun sgürischem cha Lady Bracknell es üna. In mincha cas è’la ün monster, malavita na be ün
mitologic, e quai es ün’infamità .... Ma s-chüsa Algy. In tia preschentscha nu stessa schmuor-
var a tia tanta in tala maniera (dir dal mal da tia tanta in tala maniera).
ALGERNON. Al cuntrari, meis char. I’m fa grond plaschair da tadlar, cur ch’inchün disch dal
mal da meis paraints. Quai es propcha quai chi tils fa esser supportabels. Ils paraints, quai es
üna bagascha seccanta chi nun ha ingün’idea co chi’s dess viver e chi nun ha ingüna sensibiltà
cur chi’s moura.
JACK. Plufrarias.
ALGERNON. Popcha na.
JACK. Pervi da mai. Eu nu vögl discutar sur da quai. Cun tai esa adüna il listess. Tü voust
adüna discutar sur da tuot las chosas pussiblas ed impussiblas.
ALGERNON. Ma percis per quai suna qua las chosas.
JACK. Sch’eu pensess uschea, lura am tressa ün tun....
(Üna posa). Taidla Algy. Tü nu crajarast cha Gwendolen vegna ad esser sco sia mamma,
dschain, in var 150 ons. Che pensast?
ALGERNON. Las figlia vegnan tuottas sco lur mammas. Quai es lur tragedia. Ils homens na.
E quai es lur tragedia.
JACK. Vess quist dad esser spiritus?

L-WILL 1-4_Ernest_(vl)


14
ALGERNON. Quai es formulà non plus ultra. E per quai chi reguarda la vardà cha la frasa
cuntegna, correspuond’la cumplettamaing a quai chi’s po spettar d’ün möd da discuorrer
cultivà.
JACK. Eu sun stuf e saz da quists möds da discuorrer uschè dits spiritus. Hozindi es minchün
spiritus. I nu’s po ir ininglur sainza inscuntrar a glieud spiritusa. Quai es ün don public.
Eu giavüsch per main da che chi detta amo ün bun pa glieud plufra sün quist muond.
ALGERNON. Da quella esa avuonda.
JACK. Eu vess ün schmalajà gust dad inscuntrar da quella glieud. Sur che discuorrarà quella
glieud?
ALGERNON. La glieud plufra? Ma s’inclegia sur da la glieud spiritusa.
JACK. Propcha. Glieud plufra.
ALGERNON. A propos. Hast tü dit a Gwendolen cha tü hajast nom Ernest a Londra ed a
chasa Jack?
JACK (da suringiò). Meis bun. La vardà nun es alch adequat per üna duonna giuvna, bella be
da magliar, e bain educada. Tü hast vairamaing ideas stranas sur dal möd co chi’d es da’s
cumportar invers las duonnas.
ALGERNON. L’unic möd da’s cumportar bain invers üna duonna es quel da tilla surmanar,
sch’ella es bella, o da laschar ch’ella stetta, sch’ella es trida.
JACK. Plufrarias.
ALGERNON. E teis frar? Co esa cun teis frar schlaschà?
JACK. Ingün problem. In ün’eivna è’l liquidà. Eu dscharà ch’el haja tschüf ün cuolp, a Paris.
Id es bain uschea chi dà adüna darcheu persunas chi tschüffan ün cuolp.
ALGERNON. Ma attenziun, meis bun. Quai es ün problem d’eredità. Quai es üna malatia
chi’d es caracteristica per interas famiglias. Tü fessast meglder da dir: ün grond dafraid.
JACK. Est tü sgür ch’ün grond dafraid nun ha da chefar cull’eredità o cun alch simil?
ALGERNON. S’inclegia.
JACK. Dimena. Meis char banadi frar Ernest tschüffa, a Paris, inaspettadamaing, ün grond
dafraid e moura. E cun quai es il problem evas.
ALGERNON. Ma tü hast bain quintà cha  .... Miss Cardew vaiva cumanzà a s’interessar ün pa
damassa per teis pover frar Ernest. Nu sarà quai üna nouva ün pa düra per ella?
JACK. Na. All right. Cecily nun es üna plufretta romantica, per furtüna. Ella ha ün appetit sco
ün scudader, fa gitas e spassegiadas lungas e nun ha ingün interess per sias lezchas.
ALGERNON. Eu vess gust da far üna jà sia cugnuschentscha.
JACK. Eu farà tuot meis pussibel cha quai nu capita. Ella es schmalajà bella ed ha apaina
cumpli deschdot ons.
ALGERNON. Dal rest. Hast tü dit a Gwendolen cha tü hajast üna avuadada schmalajà bella
chi ha apaina cumpli deschdot ons?
JACK. Ma taidla. Alch uschea nu’s picha sül sain grond. Cecily e Gwendolen saran bainbod
ün corp ed ün’orma. Eu scumet meis cheu cha, fingià davo üna mezz’ura,  minchüna tratta a
tschella sco üna sour.
ALGERNON. Las duonnas fan quai pür davo chi s’han trattadas, avant,  in milli oters möds.
Dimena, meis bun, scha no lain avair üna maisa inandret al „Willis“ staina  far ed ir a’ns
müdar.
* Id es fingià bod las set. Temp pel dinner.
JACK (seccà). Ooo. Praticamaing es adüna bod las set.
ALGERNON. Ma eu n’ha fom.
JACK. Tü hast adüna fom.
ALGERNON. E che faina davo mangià? Giaina a teater?
JACK. O dulur. Star a tadlar, per mai es quai ün pantizi.
ALGERNON. Bain. Lura giaina al club.
JACK. Na. Eu nu cumport quel discurröz.

L-WILL 1-4_Ernest_(vl)


15
ALGERNON. Bain. Lura. A las desch cumainza la show a l’Empire.
JACK. Star a verer, quai am dà sülla nerva. Quai es alch pluffer.
ALGERNON. Schi che faina lura?
JACK. Nüglia.
ALGERNON. Far nüglia, quai es ün affar dal tonder. Ün sforz. I nu’m fa oura nüglia da far
ün sforz, ma eu nun ha jent chi’s pretenda da mai ch’eu fetscha ün sforz. (Lane cumpara.) *
(La part tanter las duos stailas po evtl. gnir strichada).
LANE. Miss Fairfax.
(Gwendolen cumpara, Lane sorta.)
ALGERNON. Gwendolen. In buna fai...
GWENDOLEN. Algy. Volva‘t, per plaschair. Eu stögl dir alch tuot special a Mr. Worthing.
ALGERNON. Propcha, in buna fai, Gwendolen, eu nu sa sch’eu at poss permetter quai.
GWENDOLEN. Algy. Tü hast adüna ün möd fich immoral da reagir invers la vita Tü nun est
amo vegl avuonda per reagir uschea.
(Algernon as retira vers il chamin.)
JACK. Oh. My one darling.
GWENDOLEN. Forsa nu’ns pudarana mai maridar. L’expressiun da la fatscha da mia
mamma d’eira uschea ch’eu pens cha no nu‘ns pudaran mai maridar. Be pacs genituors
piglian resguard sün quai cha lur uffants dischan. Il respet per la glieud giuvna va s’perdond.
Sch’eu n’ha mai gnü influenza sün ma mamma, schi cun trais ons tilla n’haja persa. Ma eir
sch’ella ans impedischa da gnir ad esser hom e duonna, eir sch’eu marid ad ün oter, a plüs
oters, quai nu pudarà mai müdar alch vi da mia eterna affecziun per tai.
JACK. Chara Gwendolen.
GWEDOLEN. L’istorgia da tia derivanza romantica  - cha mia mamma m’ha quintà cun
commentars plain tössi – quell’istorgia m’ha commossa profuondamaing. Teis nom, Ernest,
ha üna fascinaziun irresistibla. La simplicità da teis caracter at renda exquisitamaing
inexplichabel.
Co es tia adressa sül pajais?
JACK. The Manor House, Woolton, Hertfordshire.
(Algernon ha tadlà cun attenziun e  nota l’adressa, riond, sülla mandschetta. Lura piglia‘l
pro l’urari  e til consultescha.)
GWENDOLEN. La colliaziun tras posta es buna, quai suppuona. I pudess esser necessari da
far ün pass disperà. Quai dumonda natüralmaing ponderaziuns fich seriusas. Eu at scrivarà
mincha di.
JACK. Chara Gwendolen.
GWENDOLEN. Quant lönch stast a Londra?
JACK. Fin lündeschdi.
GWENDOLEN. Bun, Algy. Tü at poust volver, uossa.
ALGERNON. Grazcha. Eu m’ha fingià vout.
GWENDOLEN. Tü poust eir sclingir pel servitur.
JACK. Darling. Eu at das-ch bain cumpagnar fin pro la charrozza.
GWENDOLEN. Fich jent.
JACK (vers Lane chi cumpara  güst). Eu cumpogn a Miss Fairfax fin pro la charrozza.
LANE. Yes, Sir.
(Jack e Gwendolen partan. Lane preschainta ad Algernon ün plateau cun chartas,
probabelmaing quints, perche Algernon guarda be las bustas e tilla s-charpa lura sainza
divrir).
ALGERNON. Ün magöl sherry, Lane?
LANE. Yes, Sir.
ALGERNON. Daman vegna a bunburyrisar.
LANE. Yes, Sir.

L-WILL 1-4_Ernest_(vl)


16
ALGERNON. I po esser ch’eu  tuorna pür lündeschdi. El po preparar tuot ils büschmaints
bels, il frac e tuot la guargiamainta da Bunbury...
LANE. Yes, Sir (til spordscha il sherry.)
ALGERNON. Spranza chi sia bell’ora daman.
LANE. Fich pac probabel, Sir.
ALGERNON. Lane. El es propcha ün terribel pessimist
LANE. Eu fetsch il meglder per Til satisfar, Sir.
(I cumpara Jack, Lane va oura.)
JACK. Che duonna sensibla e scolada. L‘unica duonna chi m‘ha impreschiunà in tuot mia
vita.
(Algernon ria da schloppar.)
Das-cha forsa savair che chi’t para uschè da rier.
ALGERNON. Eu sun be ün zich in pissers pervi da Bunbury.
JACK. Scha tü nu stast attent, schi poja capitar cha teis ami Bunbury at fa greivas difficultats,
ün bel di.
ALGERNON. Difficultats, eir greivas, quai am plascha. Quai es l’unic chi fa cha la vita nu sia
adüna be seriusa.
JACK. Plufrarias. Tü quintast adüna be plufrarias.
ALGERNON. Tuot chi fa quai, Na be eu.
(Jack til guarda da grit e parta. Algernon impizza üna cigaretta, legia l‘adressa ch’el ha scrit
sülla mandschetta e surria.)

Tenda

L-WILL 1-4_Ernest_(vl)


17

Seguond act

Curtin dal Manor House, Woolton, Hertfordshire. Üna s-chala da crap grischa maina pro la
chasa . Il curtin  es a la veglia, plain rösas. Stagiun: lügl. Suot ün taisch, pultrunas da strom
ed üna maisa plain cudeschs.

(Miss Prism sezza a maisa. Cecily es davovart ch’ella bogna las fluors.)

MISS PRISM (dadot). Cecily, Cecily. Üna lavur uschè solita sco dar aua a las fluors, quai es
plüchöntsch l’incumbenza da Moulton co Sia. Impustüt uossa chi Tilla spettan plaschairs
intellectuals. Sia grammatica tudais-cha es sün maisa. Ch’Ella driva Seis cudesch a la pagina
quindesch. No repetin amo üna jada la lecziun dad her.
CECILY (vain nanpro manifestamaing plan).  Eu nun ha jent tudais-ch. Quai nun es üna
lingua dezainta ed agreabla. Eu sa precis. Davo üna lecziun da tudais-ch guard eu oura tuot
sfatta.
MISS PRISM. Chara matta. Ella sa bain cha Seis avuà dà grond pais al fat ch’Ella survegna
ün’educaziun vasta e multifaria. Her, avant co ch’el parta per Londra, ha’l discurri da Seis
tudais-ch. Schi, in fuond esa uschea ch’el discuorra adüna cun grond pisser da Seis tudais-ch,
cur ch’el parta per Londra.
CECILY. Meis char Uncle Jack es adüna terribelmaing serius. Minchatant è’l uschè serius
ch’eu am dumond sch’el nun es forsa dal tuot frisch.
MISS PRISM (as drizza sü). Seis avuà es frisch e san e gioda sandà. E sia distincziun e
seriusità sun fich remarchablas, cun quai ch’el es amo relativmaing giuven. Eu nu cugnuosch
ad ingün chi fa seis dovair cun ün sen da respunsabiltà plü grond co el.
CECILY. Eu suppuon cha perquai fetscha’l üna tschera uschè lungurusa cur cha no trais
eschan insembel.
MISS PRISM. Cecily. Ella am fa star stutta. Mr. Worthing es confruntà cun bleras adversitats
in sia vita. Superficialitats e trivialitats nu toccan pro seis möd da conversar. Ella nu das-cha
invlidar il pisser continuant ch’el ha dad avair per quel pover disfurtünà chi‘d es seis frar.
CECILY. Be cha Uncle Jack invidess qua o là a quel pover disfurtünà chi’d es seis frar da
gnir qua pro no. Forsa cha no vessan üna buna influenza sün el, Miss Prism. Eu sun sgüra ch‘
Ella nu vess la minima difficultà. Ella sa tudais-ch e geologia e quellas robas fan impreschiun
als homens. (As metta vi da seis diari.)
MISS PRISM (dond dal cheu). Eu tem cha neir eu nu füss buna dad avair üna buna influenza.
Quai es difficil cun quel caracter debel e fallatschus. Eu gnanca nu sun sgüra sch’eu  vess il
giavüsch da til influenzar e megldrar. Eu sun absolutamaing cunter la mania moderna da lair
far our da glieud noscha in ün hui glieud buna. Quai ch’ün uman semna dess el eir racoglier.
Ch’Ella metta uossa d’üna vart Seis diari, Cecily. Eu nun incleg propcha brich perche ch’Ella
maina ün diari.
CECILY. Eu main ün diari per notar las müravgliusas secretezzas da mia vita. Eu tillas stögl
metter in scrit, uschigliö invlidessa forsa tuot.
MISS PRISM. Mia chara Cecily. La memoria es il diari cha no portain cun no mincha di.
CECILY. Ma pel solit registresch’la chosas chi nu sun mai capitadas o chi nu pudessan mai
capitar. Eu sun da l’avis cha la memoria sia la cuolpa per tuot quels romans in trais toms cha
Mudie ans trametta.

L-WILL 1-4_Ernest_(vl)


18

MISS PRISM. Ch’Ella nu discuorra cun ün tal spredsch dals romans da trais toms, Cecily. Eu
svess n’ha eir scrit ün in meis giuvens dis.
CECILY. Es quai propcha uschea, Miss Prism. Ella es propcha admirabelmaing intelligiainta.
Spranza cha seis roman nun haja ün happy-end. Romans cun happy-end am deprimischan.
MISS PRISM. Ils buns finischan bain. Ils noschs mal. Quai vala per acziuns fictivas.
CECILY. Quai po esser. Ma quai am para listess fich ingüst. Es Seis roman gnü stampà?
MISS PRISM. Malavita brich. Il manuscrit es i a perder. (Cecily muossa stupefacziun.)
Eu douvr il pled  „i a perder“ cul sen da „i  in invlidanza“. Tscha. Ans mettain vi da la lavur!
Quistas speculaziuns nu servan a nüglia.
CECILY (riantada). Eu vez güsta al dr. Chasuble gnond vers nossa chasa.
MISS PRISM (sta sü e til va incunter). Dr. Chasuble. Quai am fa plaschair. (Il plavan
Chasuble cumpara.)
CHASUBLE. E co es Seis stadi da sandà Miss Prism? Eu speresch ch’Ella as sainta bain.
CECILY. Miss Prisme s’ha güsta plonta ch’Ella haja ün zich mal il cheu. Eu crai ch’üna
pitschna spassegiada cun El aint in nos curtin tilla pudess far bain.
MISS PRISM. Cun permiss. Cecily. Eu nun ha dit gnanc’ün pled sur da mal il cheu.
CECILY. Schi. Eu sa. Chara Miss Prism. Ma eu n’ha m’inaccorta instinctivmaing ch’Ella
vaiva mal il cheu. Eu nun ha pensà vi da l’ura da tudais-ch, ma vi da Seis mal il cheu, cur
ch’eu n’ha vis a gnir al sar plavan.
CHASUBLE. Eu sper, Cecily, ch’Ella nu sia distratta.
CECILY. Schi. Quai suna.
CHASUBLE. Curius. Sch’eu vess la furtüna dad esser il scolar da Miss Prism, eu crai ch’eu
spettess cun brama sün mincha pled chi vain fuormà da seis lefs.
(Miss Prism fa ögliuns.) Eu n’ha dovrà ün purtret, eu n‘ha discurri in möd metaforic. La
metafra vain da l’apicultura (el dà üna sbussiada.) Mr. Worthing nun es amo tuornà da
Londra, suppuona.
MISS PRISM. No til spettain il plü bod per lündeschdi davomezdi.
CHASUBLE. Natüralmaing. El passainta la dumengia plü co jent a Londra. El nu tocca pro
quels umans chi nun han ün oter böt co quel co da’s divertir. Da quai ch’eu n‘ha pudü gnir a
savair tocca quel esser disfurtünà chi’d es il frar da Mr. Worthing pro quella spezcha dad
umans. Ma uossa nu das-cha disturbar plü a la lunga ad Egeria ed a sia scolara.
MISS PRISM. Egeria? Eu n’ha nom Laetitia.
CHASUBLE (cun ün inclin). Quai nun es stat oter co üna allusiun classica. Ella deriva dals
auturs pajans. Eu tillas vezzarà sgüra a tuottas duos in occasiun dal cult divin da quista saira.
MISS PRISM. Eu pens, char sar plavan, ch’eu vegna listess a far amo duos pass cun El. Eu
constatesch ch’eu  n’ha propcha mal il cheu. Üna spassegiada es forsa il meglder remeidi.
CHASUBLE. Cun plaschair, Miss Prism, cun grond plaschair. Forsa pudaina ir fin pro las
scoulas e tuornar.
MISS PRISM. Quai füss üna delizcha. Cecily, ch’Ella legia intant las passadas cha no trattain
aint il cudesch sur da l‘economia publica. Ella po laschar oura la part sur da la svalütaziun da
la rupia. Quai tilla pudess schoccar. Eir ils problems monetars pon avair ün effet tragic-
melodramatic.  (Ella va cul dr. Chasuble tras il curtin per ir a spass.)
CECILY. Cha’l diavel e l‘economia publica! Geografia dal tonder! Schmaladi tudais-ch!
(Merriman cumpara cun üna carta da visita sül plateau.)
MERRIMAN. Mr. Ernest Worthing vain directamaing da la staziun. El ha cun sai tuot seis
bagagl.
CECILY (piglia in man la carta da visita e legia). „Mr. Ernest Worthing, B.4 The Albany,
London“.  Il frar dad Uncle Jack. Ha’L dit ad el cha Mr. Worthing es amo a Londra.

L-WILL 1-4_Ernest_(vl)


19
MERRIMAN. S’inclegia, Miss. El paraiva fich dischillus. Eu til n’ha comunichà ch’Ella e
Miss Prism sun our in curtin. El ha dit ch’el Tilla less verer absolutamaing ün mumaint, be
suletta.
CECILY. Ch’El giavüscha a Mr. Worthing da gnir nan a qua. Forsa stuvess El güst far pront
üna stanza.
MERRIMAN. S’inclegia, Miss (Merriman va aint in chasa).
CECILY. In tuot mia vita nun haja amo mai gnü da chefar cun ün uman nosch. Eu n’ha
propcha la pel giallina. La trücha.  Co guardarà’l  oura? Guardarà’l oura sco tuot tschels?
(Algernon cumpara, da buna glüna ed amiaivel).
Propcha.
ALGERNON (doza seis chapè). Ella es dimena mia pitschna cusdrina Cecily, nun esa?
CECILY.  Curius. El as sbaglia magari da gröss. Eu nu sun pitschna. Al cuntrari. Eu crai
ch’eu sia extraordinariamaing gronda per mia età.
(Algernon es magari stut.)
Ma eu sun propcha sia cusdrina Cecily. Ed El es – sco chi resorta da Sia carta da visita - il frar
da meis Uncle Jack, dimena meis cusdrin Ernest - meis cusdrin Ernest,  schlaschà e corrupt.
ALGERNON. Ma na. Per var da Dieu. Eu nu sun ni schlaschà ni corrupt. Chara cusdrina
Cecily, Ella nu sto crajer ch’eu sia ün nosch.
CECILY. Sch’El nun es ün nosch, schi ans ha’L listess ingionats, a no tuots,  in ün möd
absolutamaing impardunabel. Eu sper fich ch’El nu maina üna vita dubla e ch’El fetscha be
uschea sco sch’El füss schlaschà e corrupt, intant ch’El, in realtà, es ün uman absolutamaing
paschaivel. Quai nu füss oter co far straverer, ün far d‘ün simuladur e d‘ün ipocrit.
ALGERNON (tilla guarda da quai stut). Ooo. Eu sun natüralmaing stat ün pa malponderà.
CECILY. Interessant da dudir.
ALGERNON. Per esser sincer, sch’Ella manzuna quist tema,  in meis möd modest, sun eu
stat magari schlaschà.
CECILY. Eu nu crai ch’El stuvess esser massa superbi da quai, eir scha quai sto dal sgür esser
stat magari divertent.
ALGERNON. Qua pro Ella esa bler plü divertent.
CECILY. Eu nu sun buna d’incleger co ch’El po insomma esser qua. Uncle Jack riva pür in
lündeschdi davomezdi.
ALGERNON. Quai es vairamaing üna gronda dischillusiun. Lündeschdi a bunura stögl eu
nempe tuornar a Londra cul prüm tren. Eu n’ha ün termin d’affars ch’eu stögl verer da nu
manch...   da nu resguardar.
CECILY. Nu pudess El eir uschigliö verer da nu resguardar.
ALGERNON. Na. Il termin es a Londra.
CECILY. D’accord. Eu sa natüralmaing quant important chi’d es da nu resguardar termins
d’affars, schi’s voul mantegner il sen per las varts bellas da la vita. Ma eu sun listess da l’avis
ch’El stess restar fin cha Uncle Jack tuorna. El laiva nempe discuorrer cun El pervi ch’El, sco
chi para, giarà our pajais.
ALGERNON. Pervi da che?
CECLILY. Pervi ch’El  emigrescha. Uncle Jack es nempe i a Londra per roba ch’El varà
dabsögn, sch’El parta per l’ester.
ALGERNON. Ma eu nu vögl gnanca pel diamper cha Jack cumpra alch per mai. Jack nun ha
ingün gust per cravattas.
CECILY. Ma eu nu crai ch’El douvra cravattas,  là ingio ch’El va. Uncle Jack Til trametta
nempe in Australia.
ALGERNON. In Australia. Plü jent murissa.
CECILY. Schi. Uncle Jack ha manzunà  quai in marcurdi passà al dinner. El sto tscherner
tanter  quist muond, tschel muond e l’Australia.

L-WILL 1-4_Ernest_(vl)


20
ALGERNON. O dulur. Las infuormaziuns ch’eu n’ha da l’Australia e da tschel muond nu sun
uschea chi’m dan curaschi. Quist muond es bun avuonda per mai, chara cusdrina.
CECILY. La dumonda es sch’El es bun avuonda per quist muond.
ALGERNON. Eu tem da na. Perquai lessa ch’Ella am megldrescha. Quai pudess esser la
missiun da Sia vita, sch’Ella nun ha nüglia incunter, chara cusdrina.
CECILY. I’m displascha ch’eu nun ha temp hoz davomezdi.
ALGERNON. Ma Ella sgüra nu vess nüglia incunter sch’eu tscherch svess da’m megldrar hoz
davomezdi?
CECILY. Quai para magari exotic. Ma ch‘El prouva.
ALGERNON. Eu provarà. Eu m’inaccordsch fingià ch’eu sun landervia a‘m megldrar.
CECILY. Ma, al cuntrari, el guarda oura plü mal.
ALGERNON. Ma quai es be pervi ch’eu n’ha fom.
CECILY. Che plufra ch’eu sun. Co n’haja be pudü invlidar chi’s sto avair regularmaing pasts
buns e nudritivs, cur chi’s cumainza üna vita nouva. Nu laina ir aint in chasa?
ALGERNON. Grazcha fich. Ma possa forsa avair il prüm üna flur per metter vi dal revers.
Sch’eu nun ha üna rösa vi dal revers, nu gioda il mangiar.
CECILY. Üna Maréchal Niel? (Piglia la forsch in man.)
ALGERNON. Plü jent üna rösa da culur pink.
CECILY. Perche? (taglia üna rösa da culur pink.)
ALGERNON. Perche ch’Ella es üna rösa da culur pink, chara cusdrina.
CECILY. Eu nu crai cha quai sia dezaint ch’El discuorra uschea cun mai. Miss Prism nu’m
dschess mai alch simil.
ALGERNON. Lura es Miss Prisme üna dama attempada chi nu vezza plü bain.
(Cecily til metta la rösa aint illa foura da buttun dal revers.)
Ella es la plü bella duonna giuvna ch’eu n’ha vis fin uossa.
CECILY. Miss Prism disch cha la bellezza sia üna trapla.
ALGERNON. Üna trapla chi plascha a minch’hom ün pa intelligiaint.
CECILY. Eu nu crai ch’eu less tschüffer ad ün hom intelligiaint, cun til metter in trapla. Eu
nu savess che discuorrer cun el. (I van aint in chasa . Miss Prism ed il dr Chasuble tuornan.)
MISS PRISM. El es bler massa bler sulet, char sar dr. Chasuble. El as stess maridar. Eu poss
incleger chi‘s spredscha als umans e chi’s sia misantrop – ma chi’s spredscha las duonnas,
quai nun inclegia.
CHASUBLE (culla sgrischur d’ün scienzià). Pür ch’Ella am craja. Eu nu merit da gnir
qualifichà uschea. La Baselgia, in seis prüms ons d’existenza, d’eira absolutamaing cuntraria
a la lai, teoreticamaing e praticamaing.
MISS PRISM (docescha). Ma quai sarà eir il motiv cha quel möd d‘organsaziun da la
baselgia es i a ballins. Ed El, char sar dr. Chasuble, nu para d’esser in cleras ch’ün hom chi’s
dosta ostinadamaing da’s maridar, ch’ün hom nubil po gnir ad esser ün privel public, üna
tentaziun publica. Ils homens stessan esser plü prudaints. Güst il celibat po manar al sex
feminin sün noschs impissamaints.
CHASUBLE. Ma ün hom maridà, nun es quel almain uschè attractiv?
MISS PRISM. Na. Ün hom maridà nun es attractiv oter co be per sia aigna duonna.
CHASUBLE. E suvent gnanca per quella.
MISS PRISM. Ma quai dependa da las simpatias intellectualas da la duonna. I’s po as fidar da
l’experienza. I’s po as fidar d’üna duonna madüra. Las duonnas giuvnas sun amo verdas.
(Il dr. Chasuble reagischa.)
Eu discuor al möd d’ün giardinier. Mia metafra ha da chefar culla frütta. Ma ingio es Cecily?
CHASUBLE. Forsa è’la gnüda davo no fin pro las scoulas.
(Jack cumpara davovart e vain planet tras il curtin. El es trat a aint nair, cravatta naira ed
ha üna mascha naira vi da seis chapè, segn ch’el es in led. Ella porta manetschas nairas.)
MISS PRISM. Mr. Worthing!

L-WILL 1-4_Ernest_(vl)


21
CHASUBLE. Mr. Worhting.
MISS PRISM. Quist es üna vaira surpraisa. No til spettaivan pür in lündeschdi davomezdi.
JACK (dà il man a Miss Prism cun ün gest tragic). Eu sun tuornà plü bod co quai ch’eu
pensaiva. Sar dr. Chasuble, eu speresch ch’El stetta bain.
CHASUBLE. Char Mr. Worthing ed eu sper cha la büschmainta ch’El porta nun exprima
qualche disgrazcha
JACK. Meis frar.
MISS PRISM. Aha. Darcheu debits e malfats?
CHASUBLE. Maina’l amo adüna üna vita schlaschada.
JACK (dond dal cheu). Mort.
CHASUBLE. Seis frar Ernest. Mort?
JACK. Propcha mort.
MISS PRISM. Che lecziun per el. Eu sper ch’el tira las consequenzas.
CHASUBLE. Mr. Worthing. Eu Til condolesch sincermaing. Ma El as po consolar culla
persvasiun ch’El es adüna stat il frar il plü generus ed il plü indulgiaint chi’s po be s’imaginar.
JACK. Pover Ernest. El vaiva blers defets, ma id es listess ün greiv cuolp ch’el nun es plü.
CHASUBLE. Ün greiv cuolp. E’L stat pro cur ch’el es sparti?
JACK. Na. El es mort a l’ester. A Paris, per dir la vardà. Her saira n’haja survgni ün telegram
dal directer dal Grand Hôtel.
CHASUBLE. E la causa da la mort?
JACK. Ün ferm dafraid, sco chi para.
MISS PRISM. Quai cha l’uman semna, quai dess el racoglier.
CHASUBLE (dozond il man). Misericordia, chara Miss Prism, misericordia. Ingün uman nun
es perfet. Eu svess sun allergic invers l’ajer curraint. Il funaral, varà‘l lö quia?
JACK. Na. I para ch’el haja giavüschà da gnir sepuli a Paris.
CHASUBLE. A Paris? (dà dal cheu.) Eu tem cha giò da tuot nu’s possa conclüder sün ün
stadi d’anim plü serius vers la fin da sia vita. Eu pens chi Til stetta a cour ch’eu manzuna in
dumengia il cas tragic capità in sia famiglia.
(Jack piglia il man da Chasuble e til tegna clos.)
Mia predgia sur da l’importanza dal manna aint il desert po gnir adattada a bod mincha
occasiun, a cas allegraivels, o sco preschaintamaing, a cas plü trists.
(Tuots suspüran.)
Eu n’ha tgnü quella predgia in occasiun da las festas da la racolta, in occasiun da battaisems,
confirmaziuns, in occasiun da festas d’ingrazchamaint e da penitenza. L’ultima jada tilla
n’haja tgnüda aint illa catedrala, sco predgia da beneficenza a favur da la Società cunter la
malcuntantezza aint illa classa elevada. L’ovais-ch d’eira preschaint ed es stat fich stut da
diversas da mias metafras.
JACK. A. Schi. Uossa am vegna adimmaint. El ha güst discurri dal battiar, sch’eu nu’m sbagl,
sar dr. Chasuble. Eu poss persümer ch’El sapcha co chi’s battaja.
(Il dr. Chasuble es plü co stut.)
Schi. S’inclegia. El sarà per main da che ch’el battaja.
MISS PRISM. Battiar es malavita üna da las funcziuns principalas dal plavan in quista plaiv.
Eu n’ha fingià discurri bleras jadas cun rapreschantants da las classas bassas sur da quist
tema. Ma eu pens cha la classa bassa nun inclegiarà mai che chi voul dir ‚economia‘.
CHASUBLE. Ma, Mr. Worthing,  as tratta d’ün uffant special chi til sta a cour. Seis frar,
sch’eu nu‘m, sbagl, nu d’eira maridà.
JACK. Na, na.
MISS PRISM  (cun tun amar). Glieud chi pensa be vi dal giodair la vita es pel solit na
maridada.
JACK. Ma i nu’s tratta d’ün uffant, char sar plavan. Eir sch’eu n’ha fich jent ad uffants. Na, id
es uschea ch’eu svess less gnir battià, amo hoz davomezdi, sch’El nun ha nüglia incunter.

L-WILL 1-4_Ernest_(vl)


22
CHASUBLE. Ma, Mr. Worthing, El es sgüra fingià battià.
JACK. Na ch‘eu m’algorda. Eu nu sa nüglia da meis battaisem.
CHASUBLE. Ha’L lura dubis güstifichats?
JACK. E co! – Natüralmaing nu saja scha quista chosa nu Til es ün pa dischagreabla e sch’El
pensa ch’eu sia fingià ün pa massa vegl per quai.
CHASUBLE. Ma per nüglia. I basta da bognar, ma i’s po eir far ir al candidat dal tuot aint
ill’aua.
Tuots duos proceders han üna buna tradiziun canonica.
JACK. Ir dal tuot aint ill’aua.
CHASUBLE. Ch’El nun haja pissers. I basta da bognar, o plü precis:  a meis avis es quai eir
plü cusgliabel. L’ora es uschè variabla qua pro no. Da che uras dess avair lö la ceremonia?
JACK. Eu am pudess drizzar per las tschinch, scha quai va per El.
CHASUBLE. Perche brich, perche brich. Per quellas uras n’haja previs duos ceremonias
sumgliaintas. Ün cas cun dschimblins, chi’d es capità d’incuort sün Seis cuntegn. Quel pover
vittürin Jenkins es plü co diligiaint.
JACK. Ma eu nun ha ingüna vöglia da gnir battià insembel cun oters poppins. Quai füss da
kindel. Co füssa intuorn las tschinch e mez?
CHASUBLE. Stupend. Stupend (piglia si’ura our da gialoffa.) E uossa, char Mr. Worthing,
nu lessa plü essser ün chalch in quista chasa in led. Eu Til giavüsch da nu’s laschar chalchar
da la tristezza. Quai chi’ns para üna greiva chargia es suvent üna beneficenza davart dal
Creatur.
MISS PRISM. Quai chi’d es capità am para üna beneficenza plü co manifesta.
(Cecily vain our da chasa.)
CECILY. Uncle Jack! Eu sun plü co cuntainta cha tü est fingià da retuorn. Ma che terribel
vesti cha tü hast aint. Va e’t müda plü svelt pussibel.
MISS PRISM. Cecily.
CHASUBLE. Chara matta! Chara matta!
(Cecily va vers Jack; el tilla bütscha sül frunt in ün möd melancolic.)
CECILY. Che es be mâ capità, Uncle Jack. Che tschera fast? Tü guardast oura sco scha tü
vessast mal ils daints ed eu n’ha üna supraisa per tai. Chi pensast chi sia in nossa stüva da
mangiar? Teis frar.
JACK. Chi?
CECILY. Teis frar Ernest. El es rivà chi sarà üna mezz’ura.
JACK. Che nardats. Eu nun ha ingün frar.
CECILY. Ma na, quai nu das-chast dir. Eir sch’el s’ha cumportà in ün möd da l’impussibel, el
es tantüna teis frar. Nun esser sainza cour, tü nu til poust schnear. Eu til di ch’el dess gnir
oura. E tü til dast il man, nun esa? (Ella tuorna aint in chasa.)
CHASUBLE. Ma quist es uossa propcha üna buna nouva.
MISS PRISM. Uossa cha no tuots ans vaivan adüsats ch’el nu füss plü am para seis retuorn
inaspettà alch magari dolurus.
JACK. Meis frar aint in stanza da mangiar? Eu nu poss incleger, eu nu sa co cha quai es
pussibel. Quai es absurd.
(Algernon e Cecily vegnan man in man our da chasa. I van planet vers Jack.)
JACK. Dieu perchüra e pau pau (cun gests fa’l segn ad Algernon ch’el dessa far ed ir.)
ALGERNON. Char Jack. Eu sun gnü da Londra per ta dir quant chi’m displascha ch’eu at
n’ha fat uschè blers pissers e ch’eu n’haja la ferma intenziun da manar da quinderinvia üna
vita inandret.
(Jack püffa per el aint e nu reagischa sül man cha Algernon spordscha.)
CECILY. Uncle Jack. Tü nu refüsarast il man sport da teis agen frar.
JACK. Nüglia nu’m pudarà persvader da dar il man a quist campiun. Id es üna varguogna
ch’el es gnü qua in chasa. El sa precis perche.

L-WILL 1-4_Ernest_(vl)


23
CECILY. Ma Uncle Jack. Siast tantüna radschunaivel. Mincha uman ha sias bunas varts.
Ernest m’ha güsta quintà da seis ami, Mr. Bunbury chi’d es uschè amalà. Eu sun plü co sgüra
chi sto esser alch bun in ün uman chi va a far visita ad ün amalà e chi -  our da spür‘
amuraivlezza - desista da’s divertir a Londra e sta paziaintamaing sper il let da l’ami chi sta
mal.
JACK.  Che! Uschea. Lura bain. T’ha’l propcha quintà da Bunbury. Propcha?
CECILY. El m’ha quintà tuot sur da quel pover Mr. Bunbury e da sia sandà uschè labila.
JACK. Bunbury! Che! El nun ha da discuorrer cun tai ni sur da Bunbury ni sur dad alch oter.
ALGERNON. Eu dun pro ch’eu sun la cuolpa. Ma eu stögl dir cha la dürezza da meis frar
Jack am fa mal. Eu vess spettà ch’el am retschaiva plü cordialmaing, impustüt pervi ch’eu sun
qua per la prüma jada.
CECILY. Uncle Jack. Scha tü nu dast il man ad Ernest, schi nu’t pardunaraja quai mai plü.
JACK. Che. Pardunar a mai!
CECILY. Mai! Mai! Mai!
JACK. Mo bain. Quai es l’ultima jada in mia vita, l’ultima (el dà il man ad Algernon e til
guarda culla fotta).
CHASUBLE. Quant dalettaivel cha quai es, nevaira, da pudair assister ad üna reconciliaziun
uschè perfetta. Forsa cha no stessan laschar als duos frars sulets, per ün mumaint.
MISS PRISM. Cecily, ch’Ella vegna.
CECILY. Ma fich jent. Eu n’ha contribui mia part per chi vegnan da s’abinar.
CHASUBLE. Ella, chara Cecily, ha propcha fat hoz üna bun’ouvra.
MISS PRISM. Attenziun cun lodar massa bod.
CECILY. Eu sun plü co cuntainta.
(Tuots partan, i restan Jack ed Algernon.)
JACK. Algy, figüra suos-cha cha tü est, fa e svanischa plü svelt pussibel. Quia nu vain
bunburysà.
(I cumpara  Merriman.)
MERRIMAN.  Sir. Eu n’ha manà il bagagl da Mr. Ernest sülla stanza be sper Sia. Eu suppuon
cha quai sia in uorden.
JACK. Che?
MERRIMAN. Sir. Il bagagl da Mr. Ernest. Eu n’ha spaquettà tuot e lovà aint illa stanza be
sper Sia.
JACK. Che! Seis Bagagl.
MERRIMAN. Sir. Schi. Trais valischs plü pitschnas, üna tas-chetta pels ogets da tualetta,
duos troclas da chapels ed üna gronda chavogna per la marenda.
ALGERNON. Eu tem ch’eu possa star be ün’eivna, quista jada.
JACK. Merriman ch’El fetscha metter suot ils chavals. Mr. Ernest es gnü clomà
dandettamaing  a Londra.
MERRIMAN. Dalunga, Sir. (Tuorna aint in chasa.)
ALGERNON. Che miserabel manzneder cha tü est, Jack. I nu tuorna ch’eu sun gnü clomà
dandettamaing a Londra.
JACK. Epür. Quai es il cas.
ALGERNON. Eu nun ha dudi a clomar ad ingün.
JACK. Teis dovair  sco gentleman at cloma.
ALGERNON. Meis dovair sco gentleman nu m’ha amo mai disturbà, cur ch’eu am laiva
divertir.
JACK. Quai nu’m fa star stut.
ALGERNON. Cecily es propcha be da magliar.
JACK. Nu discuorrer in tala maniera da Miss Cardew. Quai nu’m plascha.
ALGERNON. Quai chi nu plascha a mai, quai es teis vesti. Id es ridicul co cha tü est trat aint.

L-WILL 1-4_Ernest_(vl)